**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Σεπτεμβρίου 2024, ημέρα Δευτέρα και ώρα 12.10΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών: «Νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Κωνσταντία Βρακοπούλου, Αναπληρώτρια Προϊσταμένη της Διεύθυνσης Αναπτυξιακού Προγραμματισμού Περιφέρειας Θεσσαλίας και Αλεξάνδρα Μαυρογονάτου, Διευθύντρια του Γραφείου Διοικητή της Ειδικής Υπηρεσίας Δίκαιης Αναπτυξιακής Μετάβασης (ΔΑΜ).

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Κωνσταντίνος Κόλλιας, Πρόεδρος του Οικονομικού Επιμελητηρίου της Ελλάδας (ΟΕΕ), Σταύρος Αρναουτάκης, Πρόεδρος της Επιτροπής Αναπτυξιακών Θεμάτων και Επενδύσεων της Ένωσης Περιφερειών Ελλάδας (ΕΝΠΕ), Περιφερειάρχης Κρήτης, Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ), Σοφία Κουνενάκη Εφραίμογλου, Πρόεδρος του Εμπορικού και Βιομηχανικού Επιμελητηρίου Αθηνών (ΕΒΕΑ), Ισμήνη Παπακυρίλλου, Διευθύνουσα Σύμβουλος της Ελληνικής Αναπτυξιακής Τράπεζας, Γεώργιος Αμανατίδης, Περιφερειάρχης Δυτικής Μακεδονίας, Νικόλαος Βέττας, Γενικός Διευθυντής του Ιδρύματος Οικονομικών και Βιομηχανικών Ερευνών (ΙΟΒΕ), Μαργαρίτα Θωμαΐδου, Προϊσταμένη του Τομέα Οικονομίας και Ανάπτυξης της Εθνικής Αρχής Διαφάνειας και Βασίλειος Σιαδήμας, Πρόεδρος του ΔΣ της Μονάδας Οργάνωσης της Διαχείρισης Αναπτυξιακών Προγραμμάτων (ΜΟΔ) ΑΕ.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Μάριος Σαλμάς, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Όλγα Γεροβασίλη, Χρήστος Γιαννούλης, Γεώργιος Καραμέρος, Βασίλειος Κόκκαλης, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Ιωάννης Σαρακιώτης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Χριστίνα Σταρακά, Μαρία Κομνηνάκα, Διαμάντω Μανωλάκου, Ιωάννης Δελής, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Θεανώ Φωτίου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Ιωάννης Κόντης, Αθανάσιος Χαλκιάς και Ελευθέριος Αυγενάκης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις».

Είμαστε στη δεύτερη συνεδρίαση, στην ακρόαση των εξωκοινοβουλευτικών προσώπων.

Περνάμε στους Φορείς με πρώτο τον κ. Κωνσταντίνο Κόλλια, Πρόεδρο του Οικονομικού Επιμελητηρίου της Ελλάδος, μέσω Webex.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου της Ελλάδας (ΟΕΕ)):** Σας ευχαριστώ πολύ και ιδιαίτερα για την πρόσκληση και τη δυνατότητα που μας δίνετε να εκφράσει το Οικονομικό Επιμελητήριο Ελλάδος τις απόψεις του επί του παρόντος νομοσχεδίου.

 Όπως επανειλημμένα έχουμε διατυπώσει στο Οικονομικό Επιμελητήριο Ελλάδος για την κατεύθυνση που πρέπει να έχει το αναπτυξιακό πλαίσιο που νομίζουμε ότι πρέπει να στοχεύει στην ενίσχυση της επιχειρηματικότητας, την κινητοποίηση των παραγωγικών δυνάμεων της Ελληνικής Οικονομίας, τη δημιουργία νέων θέσεων εργασίας, κυρίως νέων αλλά καλά αμειβόμενων θέσεων και την εξάλειψη της γραφειοκρατίας.

 Θεωρούμε λοιπόν ότι το νομοσχέδιο κινείται προς τη σωστή κατεύθυνση δεδομένου ότι το Αναπτυξιακό Πρόγραμμα Δημοσίων Επενδύσεων με τη νέα του δομή σε εθνικό και συγχρηματοδοτούμενο σκέλος, θα επιχειρήσει να καταστήσει φιλικότερο το επενδυτικό κλίμα στην χώρα μας, να απλοποιήσει διαδικασίες και να διευρύνει τον κύκλο των επενδυτικών έργων που έχουν τη δυνατότητα να ενταχθούν σε αυτό.

 Με τις προβλεπόμενες διατάξεις, αντιμετωπίζονται προβλήματα, όπως η αδυναμία από την υφιστάμενη δομή του Προγράμματος Δημοσίων Επενδύσεων, διαχείρισης και παρακολούθησης των αναπτυξιακών πόρων, η επιβάρυνση με διοικητικό βάρος των εμπλεκομένων φορέων, από τις διαδικασίες ένταξης των έργων.

 Στην περίπτωση 16 του άρθρου 3. Προτείνουμε η πίστωση για κάθε έργο να εγκρίνεται αρχικά στο ύψος της διαθέσιμης κατανομής στην αρχή του έτους και όχι κατά την τελευταία εργάσιμη του έτους «ν+1».

 Το άρθρο 15 του νομοσχεδίου που προβλέπει τη διαδικασία χρηματοδότησης των έργων από το Αναπτυξιακό Πρόγραμμα Δημοσίων Επενδύσεων, χαρακτηρίζεται ιδιαίτερα σημαντική. Ειδικότερα προσδιορίζονται οι λογαριασμοί στην Τράπεζα της Ελλάδας μέσω των οποίων χρηματοδοτούνται τα έργα σε επίπεδο συλλογικής απόφασης και η έγκριση της χρηματοδότησης θα συνιστά ταυτόχρονα έγκριση για τις αντίστοιχες πιστώσεις, μειώνοντας σημαντικά το διοικητικό βάρος, από την έκδοση πολλαπλών αποφάσεων.

 Σημαντικό, θεωρούμε και το άρθρο 16 που προβλέπει διακριτό κεντρικό λογαριασμό στην Τράπεζα της Ελλάδος για τη χρηματοδότηση των έργων που αφορούν στην αποκατάσταση ζημιών, από φυσικές καταστροφές και την ενίσχυση βασικών υποδομών ενάντια σε πλημμύρες, φωτιές, σεισμούς και άλλες φυσικές καταστροφές.

 Το άρθρο 38, προβλέπει την διαλειτουργικότητα του Ολοκληρωμένου Πληροφοριακού Συστήματος του Προγράμματος Δημοσίων Επενδύσεων με τα πληροφοριακά συστήματα διαχείρισης χρηματοδοτούμενων έργων από το Πρόγραμμα, από το Αναπτυξιακό πλέον Πρόγραμμα Δημοσίων Επενδύσεων, όπως τα Ολοκληρωμένα Πληροφοριακά Συστήματα του Εταιρικού Συμφώνου Περιφερειακής Ανάπτυξης, του Ταμείου Ανάκαμψης και Ανθεκτικότητας και του Εθνικού Προγράμματος Ανάπτυξης.

 Για να επιτευχθεί όμως η διαμόρφωση της διαλειτουργικότητας, η οποία σήμερα σημειώνουμε ότι είναι προτεραιότητα κάθε κράτους πρέπει να αναπτυχθούν και οι απαραίτητες υποδομές διαλειτουργικότητας για την ενοποιημένη διαχείριση υπηρεσιών και ανάπτυξη-διάθεση Web Services από τη Δημόσια Διοίκηση και τις επιχειρήσεις.

Με την προτεινόμενη ρύθμιση του άρθρου 52 μέρος των πόρων από τα έσοδα των δημοπρατήσεων των αδιάθετων δικαιωμάτων εκπομπών αερίων του θερμοκηπίου που αφορούν στο Χρηματοδοτικό Πρόγραμμα Απολιγνιτοποίησης για τις χαρακτηρισμένες περιοχές της Δίκαιης Αναπτυξιακής Μετάβασης, διατίθενται στην Ειδική Υπηρεσία ΔΑΜ. Η αύξηση των πόρων της ΕΥΔΑΜ θα συμβάλει στη στήριξη της επιχειρηματικότητας και των τοπικών κοινωνιών με στόχο την εξασφάλιση της οικονομικά και κοινωνικά δίκαιης μετάβασης των περιοχών αυτών από την αλλαγή του παραγωγικού προτύπου.

Τέλος, αξίζει να σημειωθεί ότι στο άρθρο 23 που αναφέρεται στην εκκαθάριση έργων του Αναπτυξιακού Προγράμματος Δημοσίων Επενδύσεων, προτείνουμε να προβλεφθεί να μην έχουν δικαίωμα οι φορείς διαχείρισης συγχρηματοδότησης να επαναπροσδιορίζουν το χρονοδιάγραμμα πέραν των δύο ετών, από το αρχικό, για έργα χωρίς νομικές δεσμεύσεις ή με μηδενικές πληρωμές.

Με αυτή την πρότασή μας θα ξεμπλοκαριστούν τα προγράμματα από τα ανενεργά προγράμματα και θα ανοίξει ο δρόμος για να ενταχθούν νέα που ήδη έχουν ωριμάσει.

Καταλήγοντας το Οικονομικό Επιμελητήριο της Ελλάδος προτείνει να δοθεί προτεραιότητα στην άμεση έκδοση των Υπουργικών Αποφάσεων που προβλέπονται με εξουσιοδοτικές διατάξεις στο νομοσχέδιο, στη συνεργασία των εμπλεκόμενων Υπουργείων και φορέων καθώς και στην εκπαίδευση και στελέχωση των φορέων που θα υλοποιήσουν τις δράσεις ώστε να μην υπάρχουν καθυστερήσεις στη μετάβαση από τη σημερινή λειτουργία του Προγράμματος Δημοσίων Επενδύσεων στο νέο πλέον σχήμα.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Πρόεδρε.

Τον λόγο έχει ο κύριος Αρναουτάκης.

**ΣΤΑΥΡΟΣ ΑΡΝΑΟΥΤΑΚΗΣ (Πρόεδρος της Επιτροπής Αναπτυξιακών Θεμάτων και Επενδύσεων της Ένωσης Περιφερειών Ελλάδος (ΕΝΠΕ), Περιφερειάρχης Κρήτης):** Ευχαριστώ κύριε Πρόεδρε. Θα ήθελα να τονίσω ότι ο αναπτυξιακός χαρακτήρας του προγράμματος τίθεται εν αμφιβόλω στην περίπτωση που το πρόγραμμα αξιοποιείται ως χρηματοδοτικό εργαλείο επαναλαμβανόμενων δράσεων συντηρήσεων, υποδομών λόγω των μειωμένων χρηματοδοτήσεων που λαμβάνουν οι Περιφέρειες από τους ΚΑΠ συνεχώς την τελευταία δωδεκαετία. Τονίζεται ότι η οικονομική κρίση της προηγούμενης δεκαετίας και ειδικά στα πρώτα χρόνια διαχείρισης της επέβαλε σειρά νομοθετικών πράξεων που άλλαξαν την καθημερινότητα μας και πολλές φορές διαφοροποίησαν το πλαίσιο διαχείρισης με απότομο τρόπο. Έτσι κατά τα έτη 2012 έως 2017 υπήρξε μηδενική εκταμίευση πόρων για συντήρηση υποδομών και επενδυτικές δαπάνες, ενώ την τελευταία επταετία η εκταμίευση είναι ελάχιστη σε σχέση με τους πόρους που οι Περιφέρειες λάμβαναν το 2011. Εξάλλου την αδυναμία χρηματοδότησης που περιγράφεται ανωτέρω κάλυπτε μέχρι σήμερα το Πρόγραμμα Δημοσίων Επενδύσεων αλλά πλέον και αυτή η κάλυψη δεν δύναται εκ των πραγμάτων να συνεχιστεί δεδομένου της εξάντλησης του Προϋπολογισμού των Περιφερειακών Προγραμμάτων Ανάπτυξης του Προγράμματος Δημοσίων Επενδύσεων. Έτσι δυστυχώς σήμερα αδυνατούμε ακόμα και να συντηρήσουμε τις υποδομές μας, πόσο μάλλον να χρηματοδοτήσουμε έργα αναπτυξιακού χαρακτήρα που τόσο χρειαζόμαστε στις Περιφέρειές μας. Παράλληλα πλήττονται πολλές φορές αρμοδιότητες από τα κεντρικά Υπουργεία χωρίς πόρους. Θα ήταν περισσότερο ωφέλιμο η χρηματοδότηση συντηρήσεων υποδομών και επενδυτικών δαπανών οι επαναλαμβανόμενες δράσεις να είναι εκτός από ΠΔΕ και εντός αυξημένων πόρων ΚΑΠ για να καταστεί το πρόγραμμα όντως αναπτυξιακό.

Στην παράγραφο 4 του άρθρου 15 παρατηρούνται τα εξής: για την εύρυθμη λειτουργία των υπηρεσιών διαχείρισης δεδομένης και της υποστελέχωσης τους αλλά και την καλύτερη και γρηγορότερη εξυπηρέτηση των συναλλασσόμενων με σκοπό τη μείωση της άσκοπης γραφειοκρατίας προτείνεται, όχι απλά ο ορισμός πιστώσεων ανά έργο, αλλά να υπάρξει και μία και μόνο συλλογική απόφαση για κάθε πρόγραμμα όπως ισχύει για τα προγράμματα του ΕΣΠΑ.

Για την παράγραφο 1 του άρθρου 17 παρατηρούνται τα εξής: αναφέρεται ότι οι χρηματοδοτήσεις άνω των 50.000 ευρώ για τις οποίες δεν έχουν εκτελεστεί πληρωμές εντός τεσσάρων μηνών από την ημερομηνία εκτέλεσης της απόφασης χρηματοδότησης από την Τράπεζα της Ελλάδος και την πίστωση του λογαριασμού της συλλογικής απόφασης ανακαλούνται αυτοδίκαια. Θεωρούμε ότι το χρονικό διάστημα των τεσσάρων μηνών είναι ιδιαίτερα βραχύ και προτείνουμε να συνεχιστεί ότι ίσχυε μέχρι σήμερα, δηλαδή οι όποιες ανακλήσεις να γίνονται την τελευταία εργάσιμη μέρα του έτους δεδομένου ότι η συγκεκριμένη διάταξη θα δημιουργήσει επιπλέον φόρτο εργασίας στις υπηρεσίες μας.

Για την παράγραφο 6 του άρθρου 40 παρατηρούνται τα εξής: αναφέρονται οι ρυθμίσεις του παρόντος που αφορούν ζητήματα δημόσιου λογιστικού, εφαρμόζονται με την επιφύλαξη των αντίστοιχων διατάξεων του νόμου του 4270/2014, θεωρούμε ότι δεν μπορεί ο παρών νόμος να βασίζεται σε επιφύλαξη ενός άλλου νόμου.

Κατά τα άλλα θεωρώ ότι είναι προς θετική κατεύθυνση το υπάρχον νομοσχέδιο, χρειαζόμαστε όμως και τους απαραίτητους πόρους.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Περιφερειάρχη.

Τον λόγο έχει ο κύριος Κουτσιάνος.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)): Σας ευχαριστούμε πάρα πολύ για την πρόσκληση. Η Εθνική Συνομοσπονδία Ατόμων με Αναπηρία προτείνει τις εξής τροποποιήσεις - συμπληρώσεις στα ακόλουθα άρθρα.**

**Στο άρθρο 5 και συγκεκριμένα στην παράγραφο 1, έννοια της δημοσίας επένδυσης, στην περίπτωση α, υποδομές ιδίως στους τομείς των μεταφορών και του περιβάλλοντος με έμφαση στην ποιότητα, την αξιοπιστία, την ανθεκτικότητα, την προσβασιμότητα στα άτομα με αναπηρία ή μειωμένη κινητικότητα και τη βιωσιμότητα αυτών.**

**Στην περίπτωση γ, του ίδιου άρθρου Ενίσχυση της κοινωνίας της γνώσης και ανάπτυξης του ανθρώπινου κεφαλαίου δίχως διακρίσεις και αποκλεισμούς. Στην περίπτωση 5, ψηφιακού μετασχηματισμού και καταπολέμηση του ψηφιακού χάσματος. Και τέλος, στην περίπτωση η’, πολιτικών που αφορούν στη συντήρηση και την επέκταση, την προσιτότητα και την προσβασιμότητα στα άτομα με αναπηρία.**

**Αντίστοιχα, στην παράγραφο 1 του άρθρου 11, υποχρεώσεις φορέων, έργα των οποίων χρηματοδοτούνται από το αναπτυξιακό πρόγραμμα δημοσίων επενδύσεων. Στην περίπτωση 5, την τήρηση της νομοθεσίας για την προστασία των θεμελιωδών δικαιωμάτων και των δικαιωμάτων των ατόμων με αναπηρία.**

 **Και τέλος, στην παράγραφο 1 του άρθρου 48, διαχείριση και έλεγχος, κρίνουμε ιδιαίτερα σημαντικό στα κριτήρια επιλογής των προσκλήσεων για τα έργα που θα χρηματοδοτηθούν ή στην ανακοίνωση της πρόθεσης χρηματοδότησης συγκεκριμένων έργων ή έργων στρατηγικής σημασίας να συμπεριληφθεί το κριτήριο της ενσωμάτωσης οριζόντιων πολιτικών, όπως προαγωγή της ισότητας μεταξύ ανδρών και γυναικών και της μη διάκρισης, εξασφάλιση της προσβασιμότητας των ατόμων με αναπηρία, όπως ισχύει στο κανονιστικό πλαίσιο των ευρωπαϊκών χρηματοδοτήσεων και του ΕΣΠΑ.**

**Σας ευχαριστώ πολύ.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Εμείς ευχαριστούμε.**

**Τον λόγο έχει η κυρία Σοφία Κουνενάκη Εφραίμογλου.**

**ΣΟΦΙΑ ΚΟΥΝΕΝΑΚΗ - ΕΦΡΑΙΜΟΓΛΟΥ (Πρόεδρος του Εμπορικού και Βιομηχανικού Επιμελητηρίου Αθηνών(ΕΒΕΑ)): Καλησπέρα, σας ευχαριστώ πολύ.**

**Ως Εμπορικό και Βιομηχανικό Επιμελητήριο Αθηνών (ΕΒΕΑ) αισθανόμαστε ικανοποιημένοι από τη κατάθεση του υπό διαβούλευση νομοσχέδιου του Υπουργείου Οικονομίας και Οικονομικών. Ανέκαθεν, οι παραγωγικές τάξεις ζητούσαμε ένα εργαλείο εξασφάλισης μακρόχρονου σχεδιασμού για τις επενδύσεις στη χώρα μας, με θεμέλια την ομαλότητα των διαδικασιών και τη διαφάνεια στην εκτέλεση του προγράμματος.**

**Τα σχόλιά μας θα επικεντρωθούν σε τρία σημεία.**

**Αρχικά, θεωρούμε ότι οι προθεσμίες που θέτει το σχέδιο νόμου για τον προγραμματισμό, αξιολόγηση και επικαιροποίηση του προγράμματος δημοσίων επενδύσεων, είναι αρκετά μακρές. Αναφέρομαι ενδεικτικά στο άρθρο 6 παράγραφος 1, άρθρο 10 παράγραφος 1 και άρθρο 29 παράγραφος 1. Αποτελεί κοινή παραδοχή ότι ζούμε σε μια αρκετά δυναμική εποχή όπου οι γεωπολιτικές, οικονομικές και τεχνολογικές εξελίξεις, σε συνδυασμό με το αποτύπωμα της κλιματικής αλλαγής, μας θέτουν διαρκώς σε νέα δεδομένα. Παραδοχές που έχουν ληφθεί υπόψη και στόχοι που έχουν τεθεί δεν αποκλείεται να καθίστανται ανεπίκαιροι πολύ πιο σύντομα από ότι ενδεχομένως να συνέβαινε τις προηγούμενες δεκαετίες. Με βάση αυτό το σκεπτικό ο προγραμματισμός θα έπρεπε να είναι πιο βραχυπρόθεσμος και οι χρόνοι που τίθενται στο σχέδιο νόμου για την αξιολόγηση και επικαιροποίηση του προγράμματος επενδύσεων να είναι συντομότεροι. Προτείνουμε, η προθεσμία που προβλέπεται στο άρθρο 6 παράγραφος 1, για το κυλιόμενο Σχέδιο Προγραμματισμού Δημοσίων Επενδύσεων να μειωθεί στα πέντε από τα δέκα έτη. Εδώ πρέπει να τονιστεί ότι το ίδιο, άρθρο 6 παράγραφος 1, παραπέμπει και στο πλαίσιο κατάρτισης του μεσοπρόθεσμου πλαισίου δημοσιονομικής στρατηγικής.**

 **Σύμφωνα, λοιπόν, με το άρθρο 42 παράγραφος 1 περίπτωση α του ν. 4720/2014, ως κρίσιμη περίοδος για τον μεσοπρόθεσμο δημοσιονομικό στόχο τίθενται τα τέσσερα έτη. Επομένως, η πρότασή μας ευθυγραμμίζει τη δημοσιονομική με την επενδυτική πολιτική και διασφαλίζει ότι αυτά τα δυο πεδία θα συμβαδίζουν χρονικά και θα λαμβάνουν υπόψη τις πλέον πρόσφατες εξελίξεις.**

Ο άξονας μακροχρόνιων δεσμεύσεων θα μειωθεί σε ορίζοντα πενταετίας. Η αξιολόγηση της υλοποίησης του Αναπτυξιακού Προγράμματος Δημοσίων Επενδύσεων από τη Γενική Διεύθυνση Δημοσίων Επενδύσεων να πραγματοποιείται κάθε τρία έτη. Επιπλέον, αναφορικά με τις διαβουλεύσεις της Γενικής Διεύθυνσης Δημοσίων Επενδύσεων και παροχή τεχνικής υποστήριξης προς αυτή, όπως αναφέρεται στα άρθρα 8 παράγραφος 2 και 23, κατά την άποψή μας, η χάραξη της αναπτυξιακής στρατηγικής και αντίστοιχης στοχοθεσίας πρέπει να γίνεται σε συνεργασία με την επιχειρηματική κοινότητα, που καλείται εξάλλου να υλοποιήσει τους στόχους που έχουν τεθεί από το κράτος και να απορροφήσει τα σχετικά κονδύλια. Προτείνουμε, όπως στο σχέδιο νόμου αναφέρεται ότι η Γενική Διεύθυνση Δημοσίων Επενδύσεων διαβουλεύεται και αναζητά απόψεις σχετικά με την εφαρμογή του προγράμματος επενδύσεων, να διεξάγεται διάλογος με παραγωγικούς φορείς όπως το ΕΒΕΑ. Το ΕΒΕΑ ως το μεγαλύτερο επιμελητήριο της χώρας μπορεί να παρέχει επιστημονική και τεχνική υποστήριξη προς τη Γενική Διεύθυνση Δημόσιων Επενδύσεων. Η πρόταση αυτή εδράζεται πάνω στην ιδέα για στενότερη συνεργασία μεταξύ δημόσιου και ιδιωτικού τομέα για την παραγωγή τεχνογνωσίας.

Τέλος, αναφορικά με τις ελαστικότερες προθεσμίες για την αυτοδίκαιη ανάκληση χρηματοδοτήσεων του άρθρου 17 παράγραφος 1, προτείνουμε να αυξηθεί το ποσό της χρηματοδότησης, το οποίο, κατά την άποψή μας, πρέπει κατ’ ελάχιστο θα διπλασιαστεί και να προβλεφθεί ένας μακρύτερος χρόνος μετά την παρέλευση, του οποίου θα διέρχεται αυτοδίκαιη η ανάκληση της χρηματοδότησης. Αποτελεί κοινή διαπίστωση το γεγονός ότι ζούμε σε ένα αρκετά απρόβλεπτο περιβάλλον όπου μπορεί να σημειώνονται καθυστερήσεις για τις οποίες δεν θα ευθύνεται πάντα ο λήπτης της χρηματοδότησης, μπορεί να είναι η υποστελέχωση της δημόσιας διοίκησης, η ταχύτητα με την οποία ανταποκρίνονται οι φορείς και το ιδιαίτερο γραφειοκρατικό σύστημα. Συντελούν λοιπόν όλα αυτά στην υλοποίηση των χρηματοδοτούμενων δράσεων με αρκετές καθυστερήσεις.

Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε,** κυρία Πρόεδρε. Συνεχίζουμε με την κυρία Ισμήνη Παπακυρίλλου, Διευθύνουσα Σύμβουλο της Ελληνικής Αναπτυξιακής Τράπεζας**.**

**Έχετε τον λόγο, κυρία Παπακυρίλλου.**

**ΙΣΜΗΝΗ ΠΑΠΑΚΥΡΙΛΛΟΥ (Διευθύνουσα Σύμβουλος της Ελληνικής Αναπτυξιακής Τράπεζας):** Καλησπέρα σας και από μένα.

Εμείς έχουμε μία παρατήρηση στο νομοσχέδιο στο άρθρο 57. Η Ελληνική Αναπτυξιακή Τράπεζα διαχειρίζεται και είναι φορέας υλοποίησης ενός αριθμού προγραμμάτων, κυρίως της διαχείρισης και υλοποίησης προγραμμάτων που χρηματοδοτούνται από το ΕΣΠΑ 2021 μέχρι 2027, από τον Τακτικό Προϋπολογισμό, το Πρόγραμμα Δημοσίων Επενδύσεων, καθώς και από ενωσιακά και διακρατικά προγράμματα διεθνών οργανισμών ή άλλα παρεμφερή προγράμματα χρηματοδοτικών οργανισμών και αναπτυξιακών τραπεζών.

Στο πλαίσιο, λοιπόν, αυτής της δραστηριότητάς μας έχει ζητηθεί να εξαιρείται από την υποχρέωση προσκόμισης αποδεικτικού ενημερότητας, κάτι το οποίο μας δυσκόλευε πολύ σε πρακτικό επίπεδο, μιας και δεν επιτρέπει τη σωστή υλοποίηση των προγραμμάτων και των πληρωμών που αφορούν τα προγράμματα αυτά προς τους τελικούς αποδέκτες. Αυτό έχει ζητηθεί κυρίως για να έχουμε το πρακτικό αποτέλεσμα αυτό και λόγω του ότι υπήρχαν κάποιες αποφάσεις δημοσιονομικής διόρθωσης από την Επιτροπή Δημοσιονομικού Ελέγχου, τις οποίες έχει προσβάλει η Ελληνική Αναπτυξιακή Τράπεζα με το προβλεπόμενο ένδικο βοήθημα της έφεσης ενώπιον του Ελεγκτικού Συνεδρίου. Εξαιτίας, λοιπόν, του ως άνω καταλογισμού η ΑΑΔΕ δεν χορηγούσε στο παρελθόν βεβαίωση φορολογικής ενημερότητας και άρα εμείς δεν μπορούσαμε να διαχειριστούμε σωστά τα προγράμματα τα οποία τρέχαμε, εξ’ ού και έχει μπει η παρακάτω διάταξη.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε.** Συνεχίζουμε με τον κ. Γεώργιο Αμανατίδη, Περιφερειάρχη Δυτικής Μακεδονίας.

**Ορίστε, έχετε τον λόγο, κ. Αμανατίδη.**

**ΓΕΩΡΓΙΟΣ ΑΜΑΝΑΤΙΔΗΣ (Περιφερειάρχης της Δυτικής Μακεδονίας):** Καλημέρα σε όλους.

Αγαπητοί φίλοι και πρώην συνάδελφοι, αγαπητέ Πρόεδρε, συμμετέχω και εγώ σε αυτή τη διαβούλευση γιατί πραγματικά θεωρούμε ως ΕΝΠΕ πολύ σημαντικές τις ρυθμίσεις, οι οποίες προβλέπονται. Το σχέδιο νόμου έχει ως σκοπό να χρηματοδοτήσει την αναπτυξιακή πολιτική της χώρας και αυτό πώς μπορεί να γίνει; Είτε με τους εθνικούς πόρους είτε με τους συγχρηματοδοτούμενους και κυρίως μπορεί να γίνει με τη συμπληρωματική δράση αυτών, τη συνδυαστική τους δράση, προκειμένου η συνεπένδυση αυτή των πόρων να οδηγήσει στο επιθυμητό αποτέλεσμα. Εμείς αυτό που θέλουμε, δηλαδή, είναι η χρήση των πόρων να οδηγήσουν σε μία συνισταμένη ως αποτέλεσμα όλων αυτών των πολιτικών.

 Κάθε αναπτυξιακή πολιτική για να είναι αποτελεσματική θα πρέπει να είναι συνεκτική, απλή και να στηρίζεται στους αναγκαίους πόρους αντίστοιχα με την υλοποίηση έργων του προγράμματος, δηλαδή οι πόροι να αντιστοιχούν, να ακολουθούν την υλοποίηση των έργων του προγράμματος.

Τέλος, θα πρέπει να υπάρχει ώσμωση με τις άλλες πολιτικές που εφαρμόζονται σε επίπεδο χώρας. Λίγο ενδιαφέρει τους πολίτες και όσους δεν ασχολούνται με τα τεχνικά ζητήματα, τι λέει το Εθνικό Αναπτυξιακό και πώς διαχωρίζεται από το Συγχρηματοδοτούμενο. Είναι όμως πολύ σημαντικό αυτό και γίνεται αναλυτική αναφορά με την οποία και συμφωνούμε ασφαλώς.

Εξειδικεύοντας, με το άρθρο 9 ενισχύεται η διασύνδεση, αυτού που είπα και νωρίτερα, του Εθνικού με το Συγχρηματοδοτούμενο Πρόγραμμα. Και εδώ βέβαια, όπως αναφέρεται, δεν γίνεται έτσι κι αλλιώς, γίνεται για τα έργα για τα οποία υπάρχει ώσμωση μεταξύ του Εθνικού και του Συγχρηματοδοτούμενου Προγράμματος, δηλαδή έργα, τα οποία μπορούν με τους κανόνες επιλεξιμότητας του ΕΣΠΑ να μετακυλήσουν στο Συγχρηματοδοτούμενο Πρόγραμμα. Άρα, πολύ καλή η ρύθμιση αυτή.

Με το άρθρο 10 ενισχύεται ο μακροχρόνιος σχεδιασμός και προβλέπονται πόροι για αυτόν. Συμφωνούμε επομένως.

Με το άρθρο 13 προβλέπεται προσαύξηση 30% επί του εγκεκριμένου προϋπολογισμού. Δηλαδή, προβλέπεται η δυνατότητα αν μια Περιφέρεια έχει 100 εκατομμύρια ευρώ πρόγραμμα να εντάξει έργα μέχρι 130 εκατομμύρια προκειμένου μετά τις εκπτώσεις να μπορέσει να υλοποιήσει το σύνολο του αναπτυξιακού έργου και να αξιοποιήσει το σύνολο των πόρων. Θετική επομένως η πρόβλεψη, καθώς και η μεθοδολογία που αυτή την πρόβλεψη την κάνει δυνατή.

Η σφιχτή πρόβλεψη του άρθρου 17, όπως είπε και ο κ. Αρναουτάκης νωρίτερα, «Φοβούμαι, για χρηματοδοτήσεις πάνω από 50.000, ότι μπορεί να δημιουργήσει προβλήματα.» καλό θα είναι να επαναξιολογηθεί το διάστημα αυτό.

Με το άρθρο 20 ρυθμίζονται θέματα άμεσων πληρωμών. Πολύ σημαντικές οι παρεμβάσεις του και συμφωνούμε.

Με το άρθρο 23 εισάγεται νέα ετήσια διαδικασία εκκαθάρισης έργων του Αναπτυξιακού Προγράμματος Δημοσίων Επενδύσεων, όταν αυτά είναι ανενεργά μετά το πέρας της τριετίας. Αυτό θα έχει σαν συνέπεια ασφαλώς να μετακινηθούν οι πόροι σε άλλες αναπτυξιακές ανάγκες των περιοχών μας και επομένως, τελικά τελικά, να αξιοποιηθούν.

Σημαντική είναι και η πρόβλεψη στο άρθρο 26 για τη συντήρηση και λειτουργία των έργων του του Αναπτυξιακού Προγράμματος Δημοσίων Επενδύσεων. Καθόσον και αυτό είναι πολύ χρήσιμο, επειδή οι υποδομές έχουν καμιά περίπου 40 χρόνια και λιγότερο ή και περισσότερο που έχουν υλοποιηθεί είναι σίγουρο ότι στο επόμενο διάστημα θα αποστερήσουν σημαντικούς πόρους για την συντήρησή τους. Επομένως, αυτό σημαίνει ότι θα πρέπει να υπάρχει μία πρόβλεψη πρόσθεσης πόρων στο Πρόγραμμα Δημοσίων Επενδύσεων των περιοχών μας προκειμένου να μπορούμε να ανταπεξέλθουμε σε αυτές τις αυτονόητα και αναγκαίες παρεμβάσεις μας προς όφελος της ασφάλειας των συμπολιτών μας και των μετακινήσεων. Επ’ αυτού θα πω και κάτι στο τέλος.

Η πρόβλεψη του άρθρου 45 ίσως, δηλαδή για τη συντήρηση των έργων που υλοποιήθηκαν μετά από συμβάσεις παραχώρησης μετά τη λήξη τους, ίσως απομειώσει τους διαθέσιμους πόρους για έργα ανάπτυξης.

Πολύ σημαντική είναι βέβαια και η άμεση συσχέτιση μέρους του Πράσινου Ταμείου, του άρθρου 52 εννοώ, με το Πρόγραμμα της Δίκαιης Αναπτυξιακής Μετάβασης. Με τον τρόπο που προβλέπεται η ρύθμιση θα ενισχύσει τη συνοχή του προγράμματος, καθόσον θα έχουμε πέραν των πόρων του ΔΑΜ και τους πόρους του Πράσινου Ταμείου από τον εκπλειστηριασμό δικαιωμάτων διοξειδίου του άνθρακα. Με τον τρόπο αυτό θα υπάρχει προσθετικό αποτέλεσμα στις πολιτικές των περιοχών, όπως η Δυτική Μακεδονία όπου εφαρμόζονται οι πολιτικές του ΔΑΜ. Επίσης, με τον τρόπο αυτό θα δημιουργηθεί και η δυνατότητα να ενισχυθεί έτι περαιτέρω η δομή των φορέων αυτών. Αξίζει επίσης να σημειώσουμε ότι είναι πολύ σημαντική και η αύξηση των πιστώσεων, κατά 600 εκατομμύρια ευρώ του Εθνικού Προγράμματος Δημοσίων Επενδύσεων και κατά 300 εκατομμύρια ευρώ του Συγχρηματοδοτούμενου Προγράμματος, καθόσον έτσι απαντάται και ένα αίτημα της Ένωσης Περιφερειών Ελλάδας που λέει στην ουσία ότι έχουμε έργα, τα οποία είναι σε φάση υλοποίησης ολοκλήρωσης. Κάποια έργα βρίσκονται σε δύσκολη κατάσταση και πρέπει λοιπόν να έχουμε τους αναγκαίους πόρους για να στηρίξουμε την ομαλή και ταχεία υλοποίηση των έργων για να αποδοθούν για χρήση προς τους πολίτες και την επιχειρηματικότητα.

Αντίστοιχα, είναι πολύ σημαντική και η ένταξη πόρων του 2021-2027, προκειμένου να ενισχυθεί και στον τομέα των συγχρηματοδοτούμενων, η αποτελεσματικότητα των πόρων.

Κλείνω, λέγοντας και 3 προτάσεις:

Πρώτη πρόταση. Επειδή βλέπουμε ότι υπάρχει υποχρηματοδότηση, με τον τρόπου που είναι στημένο το Πρόγραμμα Δημοσίων Επενδύσεων -εννοώ το περιφερειακό σκέλος. Προτείνουμε και το έχουμε συζητήσει και ως Ένωση Περιφερειών (*ΕΝΠΕ*), το εξής: Στο πλαίσιο ενός συνολικού προϋπολογισμού, τα ετήσια όρια πληρωμών θα πρέπει να αντιστοιχηθούν με τα ετήσια όρια πιστώσεων. Και εφόσον το Πρόγραμμα είναι 5ετους διάρκειας, τα ποσά που εγκρίνονται ως συνολικός προϋπολογισμός, να κατανέμονται στα όρια πληρωμών και πιστώσεων, ισόποσα για 5 χρόνια και όχι για περισσότερα. Με τον τρόπο αυτό, θα μπορούμε να ενισχύσουμε την αναπτυξιακή διαδικασία και θα μπορούμε να δώσουμε πόρους στην πραγματική οικονομία. Έτσι, θα κυλήσει, κατά το δυνατόν πιο σύντομα, όλη αυτή η προσπάθεια.

Και αυτό, διότι ήδη έχουμε κάποια δεδομένα. Παραδείγματος χάριν, ενώ ξεκίνησε ο σχεδιασμός του Προγράμματός μας, πριν από 3 έτη, προέκυψαν - λόγω των δυσμενών συνθηκών και του Covid, αλλά και της ανατίμησης των συνολικών τιμών μονάδας - ανάγκες για χρηματοδοτήσεις. Και, άρα, το Πρόγραμμα βρίσκεται σε μια φάση υποχρηματοδότησης, με την έννοια των μεγάλων αναγκών, λόγω των ανατιμήσεων των τιμών.

Δεύτερον. Επίσης, κατά τη γνώμη μας, πρέπει να υπάρχει ένας μόνιμος μηχανισμός χρηματοδότησης των Περιφερειών της χώρας στα θέματα συντήρησης -το ανέφερα και νωρίτερα- των έργων υποδομών που, λόγω της ηλικίας τους, θα πρέπει να συντηρηθούν. Τα οποία έργα υποδομών μπορεί να έχουν υλοποιηθεί είτε από το συγχρηματοδοτούμενο είτε από το εθνικό σκέλος. Άρα, διαφορετική γραμμή χρηματοδότησης.

Και τρίτον, στα θέματα των φυσικών καταστροφών. Επειδή σχεδιάζει κανείς το συνολικό του πρόγραμμα με κάποιες παραμέτρους και δεν μπορεί να αντιληφθεί και να προνοήσει –επειδή δεν το γνωρίζει- τι πιθανές ανάγκες θα προκύψουν από τις φυσικές καταστροφές, αποστερούμαστε πόρους που θα μπορούσαν να τροφοδοτηθούν από έναν άλλον κορβανά και να μείνουν αυτοί οι πόροι ελεύθεροι, ώστε να υλοποιήσουμε το πρόγραμμα που σχεδιάσαμε.

Αξιολογώντας, τώρα, το σχέδιο νόμου και από την εμπειρία και ως βουλευτής που έχω. Μπορούμε να πούμε ότι προβλέπει, περιλαμβάνει αναλυτική και περιγραφική αποτύπωση όλων των διαδικασιών, με το πρίσμα της εμπειρίας που αποκτήθηκε –ορθώς. Εμπλουτίζει ασφαλώς την αποκτηθείσα γνώση μέσω αποφάσεων, οι οποίες εξειδίκευαν τους νόμους. Διασυνδέει πολιτικές και προγράμματα και, επομένως, ενισχύει τις συνέργειες. Και θέτει κανόνες από τη φάση του σχεδιασμού του προγραμματισμού μέχρι και τη λειτουργία των έργων.

Κατά την έννοια αυτή, εκτιμώ ότι είναι ένα χρήσιμο εργαλείο προς όφελος της τοπικής και περιφερειακής ανάπτυξης.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Περιφερειάρχη.

Συνεχίζουμε με την κυρία Βρακοπούλου, Αναπληρώτρια Προϊσταμένη της Διεύθυνσης Αναπτυξιακού Προγραμματισμού Περιφέρειας Θεσσαλίας. Από την Περιφέρεια Θεσσαλίας, έχει αποσταλεί και γραπτό υπόμνημα επί του σχεδίου νόμου, το οποίο θα προωθηθεί στα πρακτικά της παρούσας συνεδρίασης. Ορίστε, κυρία Δρακοπούλου, έχετε το λόγο.

**ΚΩΝΣΤΑΝΤΙΑ ΒΡΑΚΟΠΟΥΛΟΥ (Αναπληρώτρια Προϊσταμένη της Διεύθυνσης Αναπτυξιακού Προγραμματισμού Περιφέρειας Θεσσαλίας):** Ευχαριστώ πολύ, κύριε Πρόεδρε.

Αυτό που θέλουμε να πούμε είναι ότι, ως Περιφέρεια Θεσσαλίας, χαιρετίζουμε την πρωτοβουλία για τη νομοθετική ρύθμιση που αφορά στο Αναπτυξιακό Πρόγραμμα Δημοσίων Επενδύσεων. Θεωρούμε πως είναι ένα πολύ σημαντικό βήμα για τη διόρθωση δυσλειτουργιών που δημιουργεί το υφιστάμενο μη ενοποιημένο θεσμικό πλαίσιο. Και θεωρούμε ότι θα οδηγήσει σε καλύτερη αξιοποίηση των πόρων των δημοσίων επενδύσεων.

Οι Περιφέρειες εμπλέκονται με το σύνολο των διαδικασιών του Προγράμματος Δημοσίων Επενδύσεων, γιατί είναι υπηρεσίες διαχείρισης του ΕΣΠΑ και του ΕΠΑΝ. Είναι φορείς χρηματοδότησης για συλλογικές αποφάσεις του εθνικού και του συγχρηματοδοτούμενου σκέλους. Είναι δικαιούχοι και φορείς υλοποίησης, μέσω των αρμόδιων τεχνικών και άλλων υπηρεσιών και διαχειριστές και υπόλογοι για τις πληρωμές των έργων. Για το λόγο αυτό, ευχαριστούμε πολύ που κληθήκαμε να τοποθετηθούμε θεσμικά επί του νομοσχεδίου.

Το πρώτο πράγμα που θέλουμε να πούμε έχει να κάνει με τον αναπτυξιακό χαρακτήρα του Προγράμματος Δημοσίων Επενδύσεων. Έχουν αναφέρει και οι Περιφερειάρχες, εκ μέρους της ΕΝΠΕ, νωρίτερα, ότι οι Περιφέρειες είναι υποχρεωμένες να ανταποκρίνονται σε ένα πολύ μεγάλο εύρος αρμοδιοτήτων που έχουν, ειδικά για το οδικό δίκτυο -όπως αυτό καταγράφεται στο θεσμικό πλαίσιο που θα σάς παραθέσουμε στο υπόμνημα- και τη συντήρηση και αποκατάσταση υδατορεμάτων. Είναι όλα έργα συντήρησης υποδομών -καθαρισμοί ρεμάτων, βελτίωση αποκατάσταση ζημιών, κατασκευή μικρών τεχνικών.

Έχουμε υποχρέωση και συνεχή εκσυγχρονισμό του δικτύου συλλογής μετεωρολογικών υδρομετρητών δεδομένων. Έχουμε υποχρέωση, να έχουμε τον απαραίτητο εξοπλισμό οχήματα, μηχανήματα, πληροφοριακά συστήματα και καθημερινά οι αρμόδιες υπηρεσίες των Περιφερειών, λογοδοτούν για τα παραπάνω θέματα σε πολίτες στην αστυνομία και συχνά στα δικαστήρια. Όπως σας είπα η νομοθεσία είναι στο παράρτημα. Τι σημαίνει αυτό;

 Σημαίνει ότι για τις Περιφέρειες, υπάρχει ένα πολύ μεγάλο βάρος, ένας πολύ μεγάλος όγκος προϋπολογισμού, ο οποίος υποχρεωτικά πρέπει να πάει σε έργα συντηρήσεων. Αυτό σημαίνει ότι υπό χρηματοδοτείται στην πραγματικότητα το μέρος εκείνο του Αναπτυξιακού Προγράμματος Δημοσίων Επενδύσεων, που θα έπρεπε να χρηματοδοτεί έργα, θεωρούμε, αποκλειστικά αναπτυξιακού χαρακτήρα.

Προτείνουμε, να υπάρξει ένα άλλο εύρωστο χρηματοδοτικό εργαλείο, όπως ήταν παλαιότερα η ΚΑΠ των Νομαρχιών, οι οποίες είχανε αναλάβει αποκλειστικά τις συντηρήσεις έτσι ώστε πραγματικά να μπορούν οι Περιφέρειες, να χρηματοδοτήσουνε ως υπηρεσίες διαχείρισης τις αναπτυξιακές ανάγκες που υπάρχουνε.

 Επίσης, ένα θέμα, το οποίο πάλι αναφέρθηκε, είναι η χρηματοδότηση των έργων φυσικών καταστροφών. Η Περιφέρεια Θεσσαλίας και άλλες Περιφέρειες που έχουν πληγεί από φυσικές καταστροφές, όπως πλημμύρες, πυρκαγιές, διαχειρίζονται σήμερα πολλά έργα του « Ειδικού Προγράμματος Φυσικών Καταστροφών» τα οποία όμως, πληρώνονται από το ίδιο όριο πιστώσιν της Περιφέρειας αναγκαστικά και λόγω της φύσης τους προτεραιοποιούνται και αυτό σημαίνει, ότι υπό χρηματοδοτούν τα έργα του Περιφερειακού Προγράμματος Ανάπτυξης και υπάρχει, ένας ανταγωνισμός δηλαδή, μεταξύ των έργων. Πάγιο αίτημα είναι, να υπάρχει αυτόματη προσαρμογή του ορίου πιστώσεων, κατά την ένταξη έργων φυσικών καταστροφών, ώστε να διασφαλίζει την ομαλή χρηματοδότηση του συνόλου των έργων που εκτελούνται.

 Μια άλλη πρόταση που θέλουμε να κάνουμε είναι, όπως δίνεται η δυνατότητα στο άρθρο 9 ορθώς, να υπάρχουν έργα ωρίμανσης στο ΕΠΑ, για να εισαχθούν, μετά να ενταχθούν στο συγχρηματοδοτούμενο σκέλος. Ζητάμε, να υπάρξει αυτή η δυνατότητα και για το ΕΠΑ, γιατί η περίοδος ωρίμανσης που προβλέπεται είναι πολύ σημαντική, δίνει χρόνο στους φορείς να ωριμάσουν μεγάλα έργα, περίπλοκα έργα, να ετοιμάσουν τεύχη δημοπράτησης, να κινήσουν διαδικασίες διαγωνιστικές, να ξεπεράσουν ενστάσεις προς συμβατικούς ελέγχους και να μπορούνε να εντάξουνε στο ΑΠΔΕ, έργα σωστά μελετημένα και άρτια.

Ζητάμε, έχουμε ζητήσει και υπηρεσιακά, ένα άλλο θέμα το οποίο άπτε εν μέσο του νομοσχεδίου τα Περιφερειακά Προγράμματα Ανάπτυξης, να χρηματοδοτούνται, όπως γίνεται στα πρότυπα του ΕΣΠΑ, από μία συλλογική απόφαση και όχι από έξι, όπως είναι θεσμοθετημένο τώρα και ειδικά για κάποια άρθρα, που πολύ σύντομα θα πούμε.

 Στο άρθρο 5, θεωρούμε ότι είναι πολύ σωστό το γεγονός ότι ξεκίνησε να γίνεται ένας ορισμός, μια καλή προσπάθεια να γίνει ορισμός τις δημόσιας επένδυσης, τι είναι;

 Στο άρθρο 6, που αφορά το μεσοπρόθεσμο προγραμματισμό θεωρούμε ότι είναι κρίσιμο, να διασφαλιστεί ακόμα καλύτερη δια λειτουργικότητα μεταξύ του e –ΠΔΕ, που είναι το Πληροφοριακό Σύστημα του ΠΔΕ και των άλλων πληροφοριακών συστημάτων, όπως το ΟΠΣ ΕΠΑ και του ΕΣΠΑ και αυτό θα υποστηρίξει την διαδικασία του μεσοπρόθεσμου προγραμματισμού.

Στο άρθρο 9, την ένταξη έργων στο Αναπτυξιακό Πρόγραμμα Δημοσίων Επενδύσεων θεωρούμε πάρα πολύ σωστά, ότι γίνεται διόρθωση που αφορά στην παράγραφο 5, για την κάλυψη της Εθνικής Συμμετοχής των Ευρωπαϊκών Προγραμμάτων.

Στο άρθρο 11, που αφορά τις υποχρεώσεις των φορέων για τη δημοσιότητα, πιστεύουμε ότι πρέπει να γίνει μία διασαφήνιση ώστε να συνάδουν αυτές οι υποχρεώσεις με τις άλλες υποχρεώσεις δημοσιότητας των μεμονωμένων προγραμμάτων το ΕΣΠΑ το ΕΠΑ, το Ταμείο Ανάκαμψης κτλ.

Για το άρθρο 17, που είπαν και οι άλλοι περιφερειάρχες εκ μέρους της ΕΝΠΕ που αφορά την ανάκληση χρηματοδοτήσεων, εδώ προτείνεται ως αυτοδίκαια η ανάκληση χρηματοδοτήσεων και θεωρούμε ότι κάπως με μια εγκύκλιο, θα πρέπει να προβλέπεται μια ενημέρωση του φορέα προ τον ανακλήσεων, έτσι ώστε να μην χάνεται ειδικά στο τέλος του έτους, δημοσιονομικός χώρος, να μη χαθεί μέρος του ορίου πιστώσεων.

 Για το άρθρο 21 και 25, που αφορά τα νομικά πρόσωπα είναι πάρα πολύ σωστή κατεύθυνση που γίνεται για την δημιουργία Μητρώου επιχορηγούμενων φορέων και τη θέσπιση όρων για την επιχορήγηση.

 Για το άρθρο 26, που αφορά το Μητρώο παρακολούθησης συντήρησης υποδομών θεωρούμε πάρα πολύ σωστή την πρωτοβουλία. Πρέπει όμως να πούμε ότι στις μεταβατικές διατάξεις βλέπουμε ότι προβλέπεται επανέκδοση των αποφάσεων ένταξης και αυτό απαιτεί αλλαγή στα πληροφοριακά συστήματα και προσθέτει ένα επιπλέον διοικητικό φόρτο στις υπηρεσίες, σε όλες τις υπηρεσίες.

Στο Άρθρο 39, που αφορά τις εξουσιοδοτικές διατάξεις, προβληματισμό προκαλεί η διαφαινόμενη υποχρέωση των προγραμμάτων του ΕΠΑ να υποδέχεται de facto τα έργα που απεντάσσονται από το ΕΣΠΑ και από άλλα προγράμματα ειδικά αν αυτά εντάσσονται στα Περιφερειακά Προγράμματα χωρίς αντίστοιχη αύξηση των πόρων τους και του ορίου πληρωμών. Ο κ. Αρναουτάκης νωρίτερα ανέφερε ότι στο Άρθρο 40, στις τελικές διατάξεις, υπάρχει μια επιφύλαξη. Δεν ξέρουμε αν αυτό μπορεί να δημιουργήσει πρόβλημα στην υλοποίηση του νόμου.

Σας ευχαριστούμε πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε.

Συνεχίζουμε με τον κ. Νικόλαο Βέττα Γενικό Διευθυντή του Ιδρύματος Οικονομικών και Βιομηχανικών Ερευνών.

**ΝΙΚΟΛΑΟΣ ΒΕΤΤΑΣ (Γενικός Διευθυντής του Ιδρύματος Οικονομικών και Βιομηχανικών Ερευνών):** Ευχαριστώ κύριε Πρόεδρε.

 Θα τοποθετηθώ εν συντομία. Το νομοσχέδιο αυτό θεωρούμε ότι κινείται σε απόλυτα ορθή κατεύθυνση και σε μια σημαντική στιγμή για την περαιτέρω ανάπτυξη της χώρας. Επιχειρεί να βελτιώσει τόσο τον τρόπο με τον οποίο το Πρόγραμμα Δημοσίων Επενδύσεων κινείται διαχρονικά ώστε να υπάρχει μια συνέπεια και μια παρακολούθηση, αλλά επίσης και το πώς αρθρώνεται με άλλους μηχανισμούς χρηματοδότησης όπως το ΕΣΠΑ και το Ταμείο Ανάκαμψης. Άρα, είναι μια εξαιρετικά σημαντική πρωτοβουλία.

Τρία επιμέρους σημεία ότι είναι σημαντικό και θετικό η πρόβλεψη που υπάρχει για Μητρώο Παρακολούθησης Δαπανών Συντήρησης, δεύτερο σε σχέση με την πρόληψη και την αντιμετώπιση φυσικών καταστροφών. Αυτό είναι κάτι το οποίο θα πρέπει περαιτέρω να εμπεδωθεί και με άλλα νομοσχέδια, αλλά είναι μια σωστή κατεύθυνση. Επίσης, θα αναφερθώ σε σχέση με την τρέχουσα χρονιά ότι οι πόροι που μεταφέρονται στο Πρόγραμμα είναι θετικοί. Το Πρόγραμμα Δημοσίων Επενδύσεων στη χώρα μας έχει υποφέρει λόγω των δημοσιονομικών κανόνων μετά το 2010 και πρέπει να ενισχυθεί.

Θα κλείσω μόνο λέγοντας ότι εφόσον οι πόροι ποτέ δεν μπορεί να είναι άπειροι είναι ένας σημαντικός μηχανισμός προτεραιοποίησης των επενδύσεων από το Υπουργείο Οικονομίας με μια σταθερότητα, με κάποιους κανόνες έτσι ώστε να αξιολογούνται τα έργα όσον αφορά και την περιφερειακή, αλλά και φυσικά την οικονομική τους επίδραση την άμεση και την έμμεση, την οποία μπορούν να έχουν.

Ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Βέττα.

Συνεχίσουμε με την κυρία Μαργαρίτα Θωμαΐδου Προϊσταμένη του Τομέα Οικονομίας και Ανάπτυξης Εθνικής Αρχής Διαφάνειας.

**ΜΑΡΓΑΡΙΤΑ ΘΩΜΑΪΔΟΥ (Προϊσταμένη του Τομέα Οικονομίας και Ανάπτυξης Εθνικής Αρχής Διαφάνειας):** Ευχαριστώ πολύ Πρόεδρε.

Όπως γνωρίζετε, η Εθνική Αρχή Διαφάνειας είναι μια Ανεξάρτητη Αρχή, με θεσμική αποστολή και οριζόντια αρμοδιότητα για την καταπολέμηση της διαφθοράς και την ενίσχυση της διαφάνειας, της ακεραιότητας και της λογοδοσίας στο δημόσιο τομέα καθώς και στους ιδιωτικούς φορείς που συνάπτουν συμβάσεις με το δημόσιο ή χρηματοδοτούνται από δημόσιους πόρους.

Κατά το λόγο των ως άνω αρμοδιοτήτων της Αρχής, το εξεταζόμενο νομοσχέδιο δεν μπορεί παρά να αξιολογείται από πλευράς μας θετικά, καθώς:

- η υιοθέτηση ενός αυτοτελούς και συνεκτικού νομοθετικού πλαισίου για το Αναπτυξιακό Πρόγραμμα Δημοσίων Επενδύσεων,

- η συγκέντρωση κανόνων διαχείρισης και υλοποίησης των αναπτυξιακών προγραμμάτων και έργων,

- η σύσταση μηχανισμών και διαδικασιών μακροπρόθεσμου σχεδιασμού και παρακολούθησης, καθώς και καταγραφής και παρακολούθησης των δαπανών συντήρησης και λειτουργίας των έργων που περιλαμβάνει το ΑΠΔΕ,

- η απλούστευση διαδικασιών και η μείωση των διοικητικών βαρών κατά την υλοποίηση των προγραμμάτων, σκοπούν στην ενίσχυση της συνοχής και της αποτελεσματικότητας των αναπτυξιακών χρηματοδοτήσεων προς όφελος της οικονομίας και της κοινωνίας.

Επιπλέον, η ενίσχυση της ψηφιοποίησης και της διαλειτουργικότητας των σχετικών πληροφοριακών συστημάτων και οι προτεινόμενες διαδικασίες απολογισμού και αξιολόγησης των αποτελεσμάτων προάγουν τη λογοδοσία και τη διαφάνεια κατά την εφαρμογή των αναπτυξιακών προγραμμάτων.

Ειδικότερα, να επισημάνουμε τις ρυθμίσεις των άρθρων 28 και 29 του νομοσχεδίου με τη δέσμευση της αρμόδιας επιτελικής μονάδας, δηλαδή της Γενικής Διεύθυνσης Δημοσίων Επενδύσεων (ΓΔΔΕ) για τη σύνταξη κάθε έτος απολογιστικής έκθεσης παρακολούθησης της υλοποίησης του ΑΠΔΕ, στην οποία θα παρατίθενται ποσοτικά και ποιοτικά στοιχεία για το ΑΠΔΕ, συμπεριλαμβανομένου του βαθμού απορρόφησης πόρων και επίτευξης στόχων. Η έκθεση αυτή θα πρέπει αναρτάται στον ιστότοπο του Υπουργείου Εθνικής Οικονομίας και Οικονομικών, όπως επίσης σημαντική είναι η αξιολόγηση κάθε πέντε (5) έτη της υλοποίησης των αποτελεσμάτων και της επιτυχίας του ΑΠΔΕ και η σύνταξη σχετικής έκθεσης, η οποία θα κατατίθεται στο νομοθετικό σώμα και θα αναρτάται στον ιστότοπο του αρμόδιου Υπουργείου.

Ιδιαίτερα σημαντική, κατά την άποψή μας, είναι η συμπερίληψη του άρθρου 37 για την αποφυγή της σύγκρουσης συμφερόντων και η ρητή πρόβλεψη της υποχρέωσης των οικονομικών υπηρεσιών που διενεργούν τις πληρωμές των δαπανών να λαμβάνουν τα κατάλληλα μέτρα για την αποφυγή φαινομένων σύγκρουσης συμφερόντων και για την αντιμετώπιση καταστάσεων που μπορεί αντικειμενικά να εκληφθούν ως σύγκρουση συμφερόντων.

Σημειώνονται, επίσης, οι προβλέψεις του κεφαλαίου Η΄ αναφορικά με τους φορείς του αναπτυξιακού προγράμματος δημοσίων επενδύσεων και τις αρμοδιότητές τους με την ανάληψη και της αντίστοιχης ευθύνης και σχετικά με τα καθιερούμενα ασυμβίβαστα, όπως αυτά των άρθρων 34, 35 και 36 για τους υπόλογους διαχειριστές έργου, εκκαθαριστές δαπανών και υπεύθυνους λογαριασμών. Ενδεχομένως, χρήσιμη θα ήταν μια περαιτέρω αποσαφήνιση σε σχέση με τις οικονομικές υπηρεσίες, στις οποίες γίνεται αναφορά στα εν λόγω άρθρα, σύμφωνα με την αρχή του διαχωρισμού των καθηκόντων.

Η Αρχή δεν έχει συμπεριληφθεί μέχρι σήμερα στη Δομή του Συστήματος Διαχείρισης και Ελέγχου για τα Τομεακά και Περιφερειακά Προγράμματα του ΕΣΠΑ 2021-2027 και για το Εθνικό Πρόγραμμα Ανάπτυξης της προγραμματικής περιόδου 2021 – 2025.

Κλείνοντας, θα θέλαμε ως Ελεγκτική Αρχή θα θέλαμε να τονίσουμε τη σημασία του συστήματος ελέγχου και ιδίως της αποτελεσματικής λειτουργίας του, ειδικότερα ως προς τις διαδικασίες αξιολόγησης των προτάσεων προς ένταξη, παρακολούθησης της τήρησης των μακροχρόνιων υποχρεώσεων των ωφελούμενων, την έγκαιρη διεξαγωγή διοικητικών επαληθεύσεων, επιτόπιων επιθεωρήσεων και δειγματοληπτικών ελέγχων και την αποφυγή φαινομένων σύγκρουσης συμφερόντων σε όλα τα στάδια υλοποίησης των προγραμμάτων.

Σας ευχαριστώ πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής ):** Εμείς σας ευχαριστούμε κυρία Θωμαΐδου. Συνεχίζουμε, με τον κύριο Βασίλειο Σιαδήμα.

**ΒΑΣΙΛΕΙΟΣ ΣΙΑΔΗΜΑΣ(Πρόεδρος του ΔΣ της Μονάδας Οργάνωσης της Διαχείρισης Αναπτυξιακών Προγραμμάτων ΜΟΔ Α.Ε.):** Σας ευχαριστώ αξιότιμε κ. Πρόεδρε της Επιτροπής. Αξιότιμα Μέλη και κυρίες και κύριοι Βουλευτές.

Είναι ιδιαίτερη τιμή, να βρίσκομαι ενώπιόν σας, στη συζήτηση ενός σχεδίου νόμου που μετά από πολλά χρόνια αναμορφώνει και κωδικοποιεί το νομοθετικό πλαίσιο για το Αναπτυξιακό Πρόγραμμα Δημοσίων Επενδύσεων, καθιστώντας το ένα χρήσιμο εργαλείο με σαφείς και διαφανείς διαδικασίες προς όφελος της Εθνικής Οικονομίας και των παραγωγικών δυνάμεων της χώρας.

Η ΜΟΔ Α.Ε., βάσει του καταστατικού της σκοπού, έχει ως αποστολή γενικότερα τη στήριξη και ενίσχυση της Δημόσιας Διοίκησης με στόχο την αποτελεσματική διαχείριση και υλοποίηση του ΕΣΠΑ και άλλων αναπτυξιακών προγραμμάτων, καλύπτοντας κυρίως τις ανάγκες σε εξειδικευμένο ανθρώπινο δυναμικό, πληροφοριακά συστήματα, εργαλεία, μεταφορά τεχνογνωσίας και υλικοτεχνική υποδομή.

Η εμπειρία και η τεχνογνωσία, της εταιρείας ΜΟΔ Α.Ε. στα σχεδόν 30 χρόνια λειτουργίας της, αναγνωρίζεται διαχρονικά και αποτυπώνεται στην επιτυχημένη συμβολή της στην απορροφητικότητα των Διαρθρωτικών Προγραμμάτων, όπως το τρίτο Κοινοτικό Πλαίσιο Στήριξης, το ΕΣΠΑ 2007-2013, το ΕΣΠΑ 2014-2020, καθώς και στη δυναμική πορεία της νέας Προγραμματικής Περιόδου του ΕΣΠΑ, 2021-2027.

Συνιστά, λοιπόν, ιδιαίτερη αναγνώριση το γεγονός ότι καλείται να συνδράμει στην αναπτυξιακή προσπάθεια της χώρας με την παροχή επιστημονικής και τεχνικής υποστήριξης στις υπηρεσίες του Υπουργείου που ασχολούνται με το σχεδιασμό και τη διαχείριση των δημοσίων επενδύσεων που ρυθμίζει το παρόν σχέδιο νόμου, όπως προβλέπεται στο άρθρο 32 και 50 αντίστοιχα.

 Ομοίως το άρθρο 38, προέβλεπε ότι η Διεύθυνση Δημοσίων Επενδύσεων υποστηρίζεται για τη λειτουργία του Περιφερειακού Συστήματος e-ΠΔΕ, από την αρμόδια Διεύθυνση Εφαρμογών και Ψηφιακής Τεχνολογίας της ΜΟΔ ΑΕ. Στο παρόν σχέδιο νόμου, υπάρχει άλλη μια διάταξη που θεωρώ ότι είναι ιδιαίτερα σημαντική και ενισχύει το σημαντικό ρόλο που καλείται να διαδραματίσει η ΜΟΔ ΑΕ τα επόμενα χρόνια.

 Η διεύρυνση του ρόλου της εταιρείας καθιστά αναγκαία την άμεση στελέχωση με νέο υψηλής εξειδίκευσης προσωπικό. Το Υπουργείο σε συνεργασία με τη Διοίκηση της εταιρείας έχει διασφαλίσει μέσω των σχετικών διαδικασιών, την έγκριση από το Υπουργικό Συμβούλιο της πρόσληψης 199 στελεχών με νέο ανοιχτό διαγωνισμό.

Η ΜΟΔ ΑΕ, άλλωστε ήταν η πρώτη εταιρεία του Δημοσίου που διενήργησε δική της εκτός ΑΣΕΠ, διαγωνιστική διαδικασία προσλήψεων στα πρότυπα των αντίστοιχων διαδικασιών πρόσληψης που εφαρμόζει η Ευρωπαϊκή Επιτροπή.

 Ωστόσο, στην παρούσα φάση με το άρθρο 55, παρά την εξαίρεση των προσλήψεων της ΜΟΔ ΑΕ, από τη διαγωνιστική διαδικασία του ΑΣΕΠ κρίθηκε σκόπιμο προκειμένου να καλυφθούν άμεσες και επιτακτικές ανάγκες στελέχωσης, να μπορέσει να αξιοποιήσει επιτυχόντες από το διαγωνισμό 2Γ/2022 του ΑΣΕΠ. Mε την προτεινόμενη διαδικασία η ΜΟΔ AE, δεν χάνει τη δυνατότητα να διενεργήσει στο μέλλον το δικό της διαγωνισμό, αλλά αξιοποιεί στελεχιακό δυναμικό της χώρας. το οποίο κατόπιν δημόσιας αμερόληπτης και διαφανούς διαδικασίας επιλογής έχει ήδη επιτύχει στο γραπτό στάδιο της γραπτής διαγωνιστικής διαδικασίας.

 Θεωρούμε ότι η συγκεκριμένη ρύθμιση, θα επιτρέψει την γρήγορη ολοκλήρωση των σχετικών προσλήψεων και θα συμβάλει αποφασιστικά στην επιτυχή εκπλήρωση του σκοπού της ΜΟΔ ΑΕ. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε κύριε Πρόεδρε. Συνεχίζουμε με την κυρία Αλεξάνδρα Μαυρογονάτου, Διευθύντρια του Γραφείου Διοικητή της Ειδικής Υπηρεσίας Δίκαιης Αναπτυξιακής Μετάβασης (ΔΑΜ).

**ΑΛΕΞΑΝΔΡΑ ΜΑΥΡΟΓΟΝΑΤΟΥ (Διευθύντρια του Γραφείου Διοικητή της Ειδικής Υπηρεσίας Δίκαιης Αναπτυξιακής Μετάβασης (ΔΑΜ)):** Καλησπέρα κ. Πρόεδρε και ευχαριστούμε πολύ για την πρόσκληση της Ειδικής Υπηρεσίας Δίκαιης Αναπτυξιακής Μετάβασης (ΔΑΜ) στη σημερινή συζήτηση.

 Ως Υπηρεσία, θεωρούμε ότι το υπό συζήτηση νομοσχέδιο επιδιώκει να δημιουργήσει ένα πιο ορθολογικό, πιο δίκαιο και πιο αποτελεσματικό πλαίσιο για τη λειτουργία του Προγράμματος των Δημοσίων Επενδύσεων, με απώτερο σκοπό να επιταχύνει την απορρόφηση των συγχρηματοδοτούμενων και εθνικών πόρων και επίσης, να βοηθήσει στην εύρυθμη λειτουργία των υπόλοιπων αναπτυξιακών προγραμμάτων και των φορέων που τα διαχειρίζονται.

 Επιμέρους, τώρα σε σχέση με τα άρθρα του νόμου. Θεωρούμε πολύ θετικό το γεγονός ότι με το άρθρο 6, θεσπίζεται από το Υπουργείο Εθνικής Οικονομίας και Οικονομικών, ένα κυλιόμενο 10ετές σχέδιο Προγραμματισμού των Δημοσίων Επενδύσεων.

Επίσης, με το άρθρο 10 του ίδιου νομοσχεδίου δημιουργείται ένας άξονας μακροχρόνιων δεσμεύσεων σε βάθος 20ετίας για να μπορούν να παρακολουθούνται τα έργα με πολυετή διάρκεια υλοποίησης και εκτέλεσης δαπανών η οποία ξεπερνά για παράδειγμα τα χρονικά όρια μιας προγραμματικής περιόδου, όπως είναι αυτή του ΕΣΠΑ.

Επίσης, προς τη σωστή κατεύθυνση θεωρούμε την εξειδίκευση και την απλούστευση της διαδικασίας ένταξης των έργων στο νέο ΠΔΕ σύμφωνα με το άρθρο 9, καθώς και το ότι σε αυτό το άρθρο αποσαφηνίζεται η διαδικασία μέσω της οποίας εγγράφονται σε συλλογική απόφαση του Εθνικού Προγράμματος Δημοσίων Επενδύσεων έργα, τα οποία θα μπορούν στη συνέχεια να υποβληθούν για χρηματοδότηση στα συγχρηματοδοτούμενα προγράμματα του ΕΣΠΑ.

 Πολύ θετική είναι και η θέσπιση του Μητρώου Καταγραφής και Παρακολούθησης Δαπανών Συντήρησης και Λειτουργίας των έργων σε βάθος 10ετίας, το οποίο αναφέρεται στο άρθρο 26. Καθώς με αυτόν τον τρόπο θα διασφαλίζεται ότι οι Φορείς Λειτουργίας των έργων, οι οποίοι θα λάβουν χρηματοδότηση για αυτά τα έργα, θα διαθέτουν στη συνέχεια τους αναγκαίους πόρους ή και τους μηχανισμούς για να μπορούμε να μιλάμε για οικονομική βιωσιμότητα αυτών των έργων.

 Επίσης, πολύ σημαντική είναι η πρόβλεψη στο άρθρο 29 για την αξιολόγηση της υλοποίησης των αποτελεσμάτων του προγράμματος εντός κάθε 5ετία, ενώ πολύ θετικό είναι και γεγονός ότι στο άρθρο 40, προβλέπεται ότι η πρώτη αξιολόγηση του νόμου θα γίνει εντός 3ετίας και στη συνέχεια ανά 5ετία. Με αυτόν τον τρόπο εκτιμούμε, ότι θα είναι εφικτό να γίνονται με συστηματικό τρόπο όλες οι αναγκαίες διορθώσεις και αναπροσαρμογές και του νομοσχέδιου, αλλά και του Προγράμματος Δημοσίων Επενδύσεων.

Τέλος, θα ήθελα να αναφερθώ στα άρθρα, τα οποία αφορούν την ειδική υπηρεσία ειδικής αναπτυξιακής μετάβασης, ειδικά στο άρθρο 52, όπου αναφέρεται, προβλέπεται η ανάληψη της διαχείρισης από την υπηρεσία μας των πόρων που προέρχονται από την ετήσια κατανομή των εσόδων από τους πλειστηριασμούς δικαιωμάτων εκπομπών του θερμοκηπίου. Αυτή η πρόβλεψη θα συμβάλει σημαντικά στην αποδοτικότερη και αποτελεσματικότερη υλοποίηση του σχεδιασμού που έχουμε ως υπηρεσία και Υπουργείο Εθνικής Οικονομίας στους λιγνιτικούς δήμους των περιφερειακών ενοτήτων Κοζάνης Φλώρινας, καθώς και στο δήμο Μεγαλόπολης, που είναι και οι περιοχές αναφοράς αυτών των πόρων.

Ο στόχος που έχει τεθεί από τον αρμόδιο για τα θέματα της δίκαιας αναπτυξιακής μετάβασης Αναπληρωτή Υπουργό Εθνικής Οικονομίας και Οικονομικών, κ. Νίκο Παπαθανάση, είναι ο βιώσιμος οικονομικός μετασχηματισμός αυτών των περιοχών, έτσι ώστε η ενεργειακή μετάβαση της χώρας μας να καταστεί γι’ αυτές τις περιοχές μια αναπτυξιακή ευκαιρία που θα ενδυναμώσει την τοπική οικονομία και το τοπικό ανθρώπινο δυναμικό.

Με την πρόβλεψη του άρθρου 52, η διαχείριση των συγκεκριμένων πόρων θα γίνεται πλέον σύμφωνα με τις διαδικασίες του ΠΔΕ, ο σχεδιασμός και η υλοποίηση των έργων που θα λάβουν χρηματοδότηση έτσι θα μπορεί να συμπορευτεί καλύτερα με το συγχρηματοδοτούμενο πρόγραμμα ΔΑΜ, που βρίσκεται στο πλαίσιο του ΕΣΠΑ 2021 – 2027, καθώς και με τους πόρους που η υπηρεσία μας εποπτεύει μέσα από τους άλλους δύο πυλώνες του ευρωπαϊκού μηχανισμού δίκαιης μετάβασης.

 Σε αυτό το πλαίσιο κρίθηκε, επίσης, αναγκαία η διεύρυνση των αρμοδιοτήτων της διεύθυνσης στρατηγικού σχεδιασμού και συντονισμού της ειδικής υπηρεσίας ΔΑΜ όσο και η ενίσχυση του προσωπικού που θα στελεχώνει αυτή τη διεύθυνση. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε και εμείς. Με την κυρία Μαυρογονάτου ολοκληρώσαμε τον πρώτο κύκλο των τοποθετήσεων των εκπροσώπων των φορέων. Ο κ. Γεώργιος Στασινός, είχε δηλώσει ότι θα εκπροσωπήσει το Τεχνικό Επιμελητήριο, αλλά αντιμετωπίζουν κάποιο τεχνικό πρόβλημα. Ο κ. Παναγιώτης Αγνιάδης, Γενικός Γραμματέας της Κεντρικής Ένωσης Επιμελητηρίων Ελλάδος αντιμετωπίζει τεχνικό πρόβλημα και αυτός.

Από τους κληθέντες φορείς έχουμε την ενημέρωση ότι δεν θα εκπροσωπηθούν στη σημερινή συνεδρίαση ο Σύλλογος Υπαλλήλων Γενικού Λογιστηρίου του Κράτους, η Πανελλήνια Ομοσπονδία Ξενοδόχων μας ενημέρωσε ότι θα αποστείλουν γραπτό υπόμνημα, το οποίο θα σας διαβιβαστεί. Ο Συνήγορος του Πολίτη, εκ μέρους του Συνηγόρου του Πολίτη, μας ενημέρωσε ότι ενδεχόμενες παρατηρήσεις της αρχής επί του υπό συζήτηση σχεδίου νόμου θα τεθούν υπόψη της Επιτροπής διά υπομνήματος. Η Γενική Συνομοσπονδία Επαγγελματιών Βιοτεχνών Εμπόρων Ελλάδος μας ενημέρωσε ότι θα αποστείλει γραπτό υπόμνημα, το οποίο θα σας διαβιβαστεί και αυτό. Η Κεντρική Ένωση Δήμων Ελλάδος με απαντητικό email μας ενημέρωσε ότι το σχέδιο νόμου έχει κυρίως διαχειριστικό χαρακτήρα και δεν περιέχει διατάξεις που να αφορούν άμεσα την τοπική αυτοδιοίκηση. Επιπλέον, μας γνωστοποιούν ότι ουσιαστικές απόψεις της ΚΕΔΕ για τον ρόλο της πρωτοβάθμιας τοπικής αυτοδιοίκησης στον σχεδιασμό και την εφαρμογή του εθνικού προγράμματος ανάπτυξης διατυπώθηκαν με τις αποφάσεις του ΔΣ της ΚΕΔΕ, με αριθμούς 348/10.4.2019 και 367/23.7.2020, οι οποίες έχουν αποσταλεί και στο Υπουργείο κατά τη διαβούλευση των σχετικών νομοσχεδίων.

 Περνάμε στο δεύτερο κύκλο, των Εισηγητών και των Ειδικών Αγορητών των Κοινοβουλευτικών Ομάδων συναδέλφων βουλευτών, για να απευθύνουν τις ερωτήσεις τους στους εκπροσώπους των φορέων.

Τον λόγο έχει ο κ. Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας):** Με ενδιαφέρον ακούσαμε τους φορείς, είναι σημαντικό ότι ένα πλήθος κοινωνικών εταίρων – φορέων, οι οποίοι συνδιαμορφώνουν την ατζέντα τοποθετήθηκαν. Ήθελα λίγο να κάνω την ερώτηση στον κ. Αμανατίδη, αν δεν κάνω λάθος. Έκανε μία επισήμανση αναφορικά με τα χρονικά όρια. Γύρω από τα χρονικά όρια που θέτει το νομοσχέδιο, θα ήθελα λίγο μια επανάληψη, γιατί δεν αντιλήφθηκα την ένσταση, τη διαφωνία στο συγκεκριμένο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, κάντε τις ερωτήσεις που θέλετε και στο τέλος θα δώσουμε το λόγο να τοποθετηθούν συνολικά προς όλους τους συναδέλφους.

**ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας):** Η ελληνική αναπτυξιακή τράπεζα έθεσε το θέμα με την ενημερότητα, νομίζω τοποθετήθηκε και ήταν σαφές, δεν έχω κάτι σε αυτό να προσθέσω. Βλέπω ότι σημαντικό είναι ότι άπαντες αναγνώρισαν το ότι είναι σημαντική η χρηματοδότηση, η οποία περιλαμβάνεται έτσι όπως διαμορφώνεται με την αύξηση του προϋπολογισμού. Δεν έχω κάτι παραπάνω, απλά θα ήθελα λίγο αναφορικά με το θέμα, το οποίο έθεσα στον κύριο Αμανατίδη.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Εισηγητής της Μειοψηφίας):** Ευχαριστώ, κύριε Πρόεδρε. Πράγματι, με ενδιαφέρον ακούσαμε τους φορείς, όπως και με ενδιαφέρον θα περιμένουμε λίγο και κάποιες απαντήσεις.

Προς τον κ. Αρναουτάκη, εάν συμμετείχε η Ένωση Περιφερειών, εάν ελήφθη υπόψη η γνώμη της στη σύνταξη του νομοσχεδίου και αν επαρκή η στελέχωση των Περιφερειών να ανταπεξέλθει στο Πρόγραμμα Δημοσίων Επενδύσεων.

Στον κ. Αμανατίδη, ποια είναι η πορεία των έργων του Ταμείου Ανάκαμψης για την απολιγνιτοποίηση και τα πεπραγμένα της Μετάβασης Α.Ε.;

Επίσης, στο Οικονομικό Επιμελητήριο Ελλάδος, στον κ. Κόλλια, αν συμμετείχε ο φορέας, τον οποίο εκπροσωπεί το Οικονομικό Επιμελητήριο στη διαμόρφωση του συγκεκριμένου νομοσχεδίου.

Στην κυρία Βρακοπούλου, ακούσαμε, ότι ζητήσατε εργαλείο για τη χρηματοδότηση των συντηρήσεων των έργων. Εάν θεωρεί, ότι ο προϋπολογισμός του κράτους, η χρηματοδότηση να προέρχεται και να προβλέπεται για τη συντήρηση των έργων.

Στην κυρία Θωμαΐδου, όσον αφορά για την αξιολόγηση ανά πενταετία, από ποιον η αξιολόγηση, ποιον προτείνει κατά την άποψή της και με ποια μεθοδολογία;

Στην κυρία Μαυρογονάτου, ποιο είναι το ποσοστό που έχει απορροφηθεί από τη δίκαιη μετάβαση μέχρι σήμερα, ή ποσοστό ή ποσό, από τους διαθέσιμους πόρους που διαχειρίζεται η Ειδική Υπηρεσία;

Και τέλος, δεδομένης της κρίσιμης συμβολής της υπηρεσίας της ΜΟΔ, στον κ. Σιαδήμα, πότε προβλέπεται να έχουν πληρωθεί τα μεγάλα κενά στην υπηρεσία της ΜΟΔ και πόσους προβλέπεται να έχουν προσληφθεί από την 2Γ; Και δεύτερη ερώτηση στον κ. Σιαδήμα, δεδομένης, επαναλαμβάνω, της συμβολής της συγκεκριμένης υπηρεσίας στο Πρόγραμμα Δημοσίων Έργων και γενικά στην ανάπτυξη της χώρας, ποια είναι η πορεία της νέας Συλλογικής Σύμβασης Εργασίας για τους εργαζόμενους στη ΜΟΔ;

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει η κυρία Σταρακά.

**ΧΡΙΣΤΙΝΑ ΣΤΑΡΑΚΑ (Ειδική Αγορήτρια της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Ευχαριστώ, κύριε Πρόεδρε. Θα ήθελα καταρχάς να ζητήσω από την κ. Παπακυρίλλου, την Διευθύνουσα Σύμβουλο της Αναπτυξιακής Τράπεζας, αν είναι δυνατόν, να μας δώσει λίγες περισσότερες πληροφορίες σχετικά με ποιο ήταν το ύψος των δημοσιονομικών διορθώσεων που επέβαλε η ΕΔΕΛ, για ποια προγράμματα και σε ποια φάση βρίσκεται η εξέταση της προσφυγής της ΕΑΤ στο Ελεγκτικό Συνέδριο.

Μια δεύτερη ερώτηση είναι προς την κυρία Θωμαΐδου, Προϊσταμένη του Τομέα Οικονομίας και Ανάπτυξης της Εθνικής Αρχής Διαφάνειας, αλλά και σε όποιον άλλον προσκεκλημένο θα ήθελε να απαντήσει, θεωρείτε, ότι οι διατάξεις εξασφαλίζουν τον επαρκή αριθμό διαφάνειας και λογοδοσίας προς τους πολίτες; Επίσης, αρκεί η δημοσκόπηση ορισμένων συγκεντρωτικών στοιχείων, όπως προβλέπει στην ιστοσελίδα του το Υπουργείο Οικονομίας και Οικονομικών; Θα μπορούσε να μας προτείνει κάποια στοιχεία για το περιεχόμενο των στοιχείων αυτών και επιπλέον, αν θα συμφωνούσε στην άποψη, τα μητρώα των δικαιούχων μέσων πληρωμών και επιχορηγούμενων φορέων από το Πρόγραμμα Δημοσίων Επενδύσεων του άρθρου 25 να είναι δημόσια.

Ένα τρίτο ερώτημα, είναι προς την Διευθύντρια του Γραφείου Διοικητή της Υπηρεσίας Δίκαιης Αναπτυξιακής Μετάβασης.

Αν μπορεί να μας δώσει μια εικόνα, όχι μόνο για τον προϋπολογισμό που διαχειρίζεται η υπηρεσία αλλά και για το ύψος της πραγματικής απορρόφησης των πόρων σε επίπεδο δαπανών, δεδομένου ότι αφορούν τις πλέον ευάλωτες περιοχές της χώρας μας στη δυτική Μακεδονία και τη Μεγαλόπολη. Επίσης, αν έχει εικόνα για τα μεγέθη αυτά και η Δίκαιη Μετάβαση Α.Ε. και συμπληρωματικά αν υπάρχουν ενστάσεις της ευρωπαϊκής επιτροπής για τη λειτουργία της Δίκαιης Μετάβασης Α.Ε., δεδομένου ότι έχει μεταθέσει στο ΤΑΙΠΕΔ ένα μεγάλο μέρος των διαδικασιών προκηρύξεων έργων, των οποίων είναι και αναθέτουσα αρχή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ(Ειδική Αγορήτρια της Κ.Ο. ΚΚΕ)**: Το ερώτημα μου απευθύνεται προς τους περιφερειάρχες, που ήταν καλεσμένοι. Υπάρχει συγκέντρωση των έργων στον Υπουργό Οικονομικών και βεβαίως και των περιφερειακών προγραμμάτων. Αυτό θα έχει επίπτωση στην ευελιξία υλοποίησης έργων από τις περιφέρειες; Θα κάνω και μία δεύτερη ερώτηση. Σε ορισμένες περιφέρειες υπάρχουν έργα, τα οποία έχουν φρακάρει, είναι παγωμένα. Δηλαδή, έχω υπόψη μου στη δυτική Μακεδονία το φράγμα του Νεστορίου, που έχει παγώσει εδώ και χρόνια. Μέσα από αυτό το νομοσχέδιο εξυπηρετείται η επανεκκίνηση τέτοιων περιπτώσεων;

Τέλος, προς τον κ. Αμανατίδη που έβαλε θέμα να υπάρξουν πόροι για τη συντήρηση των έργων. Αυτό είναι σωστό, γιατί μακραίνει και τη ζωή των ίδιων των έργων μέσα από τη σωστή συντήρηση. Το ερώτημα μου είναι, αν θα μπορούσε να υπάρχει ένα ποσοστό σε κάθε έργο που θα αφορούσε τη συντήρηση σε βάθος χρόνου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ**): Καταρχάς, θα ήθελα να ευχαριστήσω τους φορείς για την παρουσία τους εκ μέρους της Ελληνικής Λύσης.

Μερικές ερωτήσεις έχω να κάνω. Η πρώτη είναι προς την κυρία Εφραίμογλου. Αν κατάλαβα καλά, είπατε ότι δεν έχει γίνει καμία διαβούλευση σε σχέση με το νομοσχέδιο με τους φορείς και η δεύτερη, αναφέρατε κάπου για διπλασιασμό του ποσού χρηματοδότησης, δεν κατάλαβα όμως ποιο ακριβώς ποσόν εννοούσατε και αν μπορείτε να μας πείτε.

Η επόμενη ερώτηση είναι προς την κυρία Παπακυρίλλου. Εδώ δεν κατάλαβα την αιτιολογία, όσον αφορά τη φορολογική ενημερότητα από την ΑΑΔΕ. Η ερώτησή μας είναι αν υπάρχουν οφειλές της Αναπτυξιακής Τράπεζας στην ΑΑΔΕ και αν ναι, γιατί.

Στον κ. Αμανατίδη σε σχέση με την απολιγνιτοποίηση στη δυτική Μακεδονία, κατά την άποψή μας με το άρθρο 42 καταστρατηγείται ο σκοπός του πράσινου ταμείου, ο οποίος είναι η χρηματοδότηση περιβαλλοντικών έργων για την αποκατάσταση των εδαφών της απολιγνιτοποίησης, κάτι που θα έπρεπε όπως εμείς θεωρούμε να επιβαρύνει πλέον την ιδιωτική πλέον ΔΕΗ. Ποια είναι η δικιά σας άποψη;

Στην κυρία Βρακοπούλου, πόσα χρήματα έχουν δοθεί στη Θεσσαλία μέχρι σήμερα για την αποκατάσταση των ζημιών της πλημμύρας, εάν γνωρίζετε και αν έχουν πληρωθεί ή αποζημιώσεις ή αν έχει πληρωθεί κάποιο μέρος του και ποιο μέρος τους.

Στον κ. Βέττα, ανέφερε ότι το νομοσχέδιο είναι θεωρητικά θετικό. Θα ήθελα να ρωτήσω τι εννοεί με τη λέξη θεωρητικά. Μήπως αυτό προέρχεται από την εμπειρία του από προηγούμενα νομοσχέδια, τα οποία ίσως δεν είχαν αυτό το αποτέλεσμα που θα έπρεπε να έχουν. Η δεύτερη ερώτηση, εάν είναι σωστή η διάθεση χρημάτων από το πρόγραμμα δημοσίων επενδύσεων για άλλους σκοπούς εκτός από παραγωγικές επενδύσεις, όπως βλέπουμε να συμβαίνει όλα τα τελευταία χρόνια.

Η τελευταία ερώτηση προς τον κ. Σιαδήμα. Εδώ θέλουμε να ρωτήσουμε γιατί χρειάζονται νέες προσλήψεις στη ΜΟΔ και τι είδους θα είναι αυτές οι προσλήψεις, τι ικανότητες θα έχουν αυτά τα άτομα.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κ. συνάδελφε.

 Το λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», η κυρία Θεανώ Φωτίου.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Μάριος Σαλμάς, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Όλγα Γεροβασίλη, Χρήστος Γιαννούλης, Γεώργιος Καραμέρος, Βασίλειος Κόκκαλης, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Ιωάννης Σαρακιώτης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Χριστίνα Σταρακά, Μαρία Κομνηνάκα, Διαμάντω Μανωλάκου, Ιωάννης Δελής, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Θεανώ Φωτίου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Ιωάννης Κόντης, Αθανάσιος Χαλκιάς και Ελευθέριος Αυγενάκης.

 **ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ κύριε Πρόεδρε.

Να κάνω κατ΄αρχάς μία διαπίστωση, που για όσο καιρό μετέχω στις Επιτροπές της Βουλής και στα νομοσχέδια, μου κάνει τεράστια εντύπωση. Εκλήθησαν συνολικά 18 φορείς, εξ αυτών το 40%, δηλαδή, οι 7, δεν εμφανίστηκαν, οι 2 για τεχνικούς λόγους και 5 διότι θα στείλουν υπόμνημα κλπ. Αυτό δεν έχει ξαναγίνει. Ή δεν καταλαβαίνουν το νομοσχέδιο, οπότε έχουμε τεράστιο πρόβλημα κατανόησης, ή δεν έχουν συμμετάσχει σε τίποτα. Δεν μπορώ να συνεχίσω τα «ή» τώρα, αλλά ξέρω ότι αυτό δεν έχει ξαναγίνει.

Είμαι υποχρεωμένη, λοιπόν, πολλά πράγματα που θα ρωτούσα σε αυτούς που δεν είναι εδώ, να τα ρωτήσω με κάποιο εύσχημο τρόπο σε αυτούς που δεν είναι εδώ αλλά ακούνε πρώτον και δεύτερον, σε αυτούς που είναι εδώ.

Στον κύριο Αρναουτάκη, οι κεντρικοί αυτοτελείς πόροι και τα άλλα έσοδα της τοπικής αυτοδιοίκησης αρκούν για να καλύψετε τις δαπάνες συντήρησης των δημόσιων υποδομών, που το παρόν νομοσχέδιο τις εξαιρεί πλέον από το ΠΔΕ; Δεύτερον, οι υπηρεσίες της τοπικής αυτοδιοίκησης που εμπλέκονται στις διαδικασίες του ΠΔΕ, ειδικά οι τεχνικές υπηρεσίες, που επιβλέπουν τα δημόσια έργα, έχουν επαρκή στελέχωση για να κάνουν σωστά τη δουλειά τους; Και τρίτον, ποια άλλα κρίσιμα προβλήματα αντιμετωπίζονται στα έργα δημοσίων επενδύσεων πέρα από αυτά που επιχειρεί να επιλύσει το νομοσχέδιο; Έχει υπάρξει κάποια πρόοδος στην αντιμετώπισή τους;

Για το Τεχνικό Επιμελητήριο, που θα στείλει έγγραφο, θα ήθελα να ξέρω, αν αληθεύει ότι η ενίσχυση της ανθεκτικότητας των υποδομών προϋποθέτει ως πρώτο βήμα την επαρκή συντήρησή τους και ποια είναι η γνώμη τους για την εξαίρεση των δαπανών συντήρησης από την έννοια της δημόσιας επένδυσης. Ποια άλλα προβλήματα αντιμετωπίζετε στα έργα δημοσίων επενδύσεων, πέρα από αυτά που επιχειρεί να επιλύσει το νομοσχέδιο;

Στην Εθνική Συνομοσπονδία Ατόμων με Αναπηρία, θα ήθελα να ρωτήσω το εξής. Οι προσθήκες που προτείνετε είναι πάρα πολύ σημαντικές, χρήσιμες, διότι πράγματι επιδιώκουν την προσβασιμότητα των ατόμων με αναπηρία στις δημόσιες υποδομές, την άρση των διακρίσεων και την υπεράσπιση των δικαιωμάτων τους και άρα, εμείς, ως Νέα Αριστερά, τις υποστηρίζουμε όλες. Θέλω όμως να σας ρωτήσω, αν είχατε τη δυνατότητα να διατυπώσετε αυτές τις τόσο χρήσιμες προσθήκες κατά τη δημόσια διαβούλευση. Το ρωτάω αυτό διότι τα μισά περίπου άρθρα δεν ήταν ανοιχτά για σχόλια προς τους πολίτες.

Στο Σύλλογο Υπαλλήλων Γενικού Λογιστηρίου του Κράτους, που φαντάζομαι ότι θα στείλουν υπόμνημα, ας λάβουν υπόψη την εξής ερώτηση: Γιατί ο προϋπολογισμός του ΠΔΕ διαχρονικά στη χώρα μας πέφτει κάθε χρόνο έξω;

Στην Εθνική Αρχή Διαφάνειας. Όπως ξέρετε ελεγχόμαστε από τον Ευρωπαίο Εισαγγελέα για διαγωνισμούς έργων συνολικού ύψους 2,5 δισ. ευρώ, όπου έγινε μία μόνο προσφορά. Εσάς, γιατί δεν σας είχε απασχολήσει το ζήτημα αυτό, από τη στιγμή που προέκυψε στην Κομισιόν; Μήπως έχετε ήδη ασχοληθεί, απλά σήμερα δεν το αναφέρατε;

Και στον Συνήγορο του Πολίτη, που θα στείλει και αυτός υπόμνημα, θέλω να λάβει υπόψη του την εξής ερώτηση: Προωθούν τη νομική σαφήνεια οι διατάξεις που ισχύουν με την επιφύλαξη άλλων διατάξεων; Συνεχώς μιλάμε για επιφύλαξη άλλων διατάξεων. Τι τύπου, είδους καταγγελίες από τους πολίτες φτάνουν σε εσάς που αφορούν διαδικασίες του ΠΔΕ;

Ευχαριστώ κύριε Πρόεδρε

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε κυρία συνάδελφε.

Το λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», ο κ. Ανδρέας Βορύλλας.

 **ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Κύριε Πρόεδρε, με έχουν καλύψει οι συνάδελφοί μου με ερωτήσεις, αλλά θα ήθελα να κάνω μια ερώτηση στον κ. Βέττα από τον ΙΟΒΕ.

Σε πρόσφατη μελέτη του Ιδρύματος Οικονομικών και Βιομηχανικών Ερευνών για τις προοπτικές του κατασκευαστικού κλάδου στην Ελλάδα, που διενεργήθηκε για λογαριασμό του Ταμείου Μηχανικών, Εργοληπτών Δημοσίων Έργων - ΤΣΜΕΔΕ, οι ανάγκες τραπεζικού δανεισμού των τεχνικών και μελετητικών επιχειρήσεων θα αυξηθούν κατά 972 εκατ. έως 1,77 δισ. ευρώ μέχρι το 2026.

Ποιες είναι οι απόψεις σας επί του νομοσχεδίου;

Πιστεύετε ότι το Αναπτυξιακό Πρόγραμμα Δημοσίων Επενδύσεων θα καταφέρει την επιτάχυνση της απορρόφησης των συγχρηματοδοτούμενων και των εθνικών πόρων, αν δεν επιλυθούν προβλήματα, όπως του τραπεζικού δανεισμού και των εγγυητικών επιστολών των τεχνικών και μελετητικών επιχειρήσεων;

Τι προτείνετε για το διαχρονικό πρόβλημα των απαλλοτριώσεων που αποτελούν ευθύνη του δημοσίου; Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, θα ήθελα καταρχήν να απευθύνω τρεις ερωτήσεις στην κυρία Θωμαΐδου, Προϊσταμένη του Τομέα Οικονομίας και Ανάπτυξης της Εθνικής Αρχής Διαφάνειας.

Η πρώτη ερώτησή μου αφορά το άρθρο 37, για το οποίο μας μίλησε και το οποίο αφορά τη σύγκρουση συμφερόντων στη χρηματοδότηση του Προγράμματος Δημοσίων Επενδύσεων. Θα ήθελα να τη ρωτήσω, εάν θεωρεί ότι είναι ικανοποιητικός ο τρόπος που διατυπώνεται το ζήτημα της σύγκρουσης συμφερόντων στο άρθρο αυτό, δηλαδή εάν καλύπτει όλες τις περιπτώσεις σύγκρουσης συμφερόντων.

Η δεύτερη ερώτησή μου αφορά το σχόλιό της, ότι θεωρεί πως η διαφάνεια μπορεί να εξυπηρετηθεί μέσα από την έγκαιρη διεξαγωγή επιτόπιων ελέγχων στις επενδύσεις. Ήθελα να ρωτήσω, εάν θεωρεί ότι το νομοσχέδιο, έτσι όπως έχει, προβλέπει επαρκείς διαδικασίες για την έγκαιρη διεξαγωγή επιτόπιων ελέγχων και αν όχι τι θα πρότεινε να προστεθεί.

Τρίτον, αναφέρθηκε αυτό και προηγουμένως, υπάρχει στο γραφείο του Ευρωπαίου Εισαγγελέα ένα ζήτημα που αφορά στη χρηματοδότηση ύψους 2,5 δις από το Ταμείο Ανάκαμψης σε συνολικά 10 επιχειρήσεις, οι οποίες ήταν οι μόνες που εμφανίστηκαν στο διαγωνισμό. Ήθελα να ρωτήσω την κυρία Θωμαΐδου, αν θεωρεί πως τα άρθρα του προτεινόμενου νομοσχεδίου περιέχουν τις απαιτούμενες δικλείδες, οι οποίες μελλοντικά θα αποτρέψουν να υπάρχουν ανάλογες περιπτώσεις ανάθεσης, δηλαδή επενδύσεων σε επιχειρήσεις χωρίς ανταγωνιστή.

Έρχομαι τώρα σε μια ερώτηση που θα ήθελα να απευθύνω στην κυρία Μαυρογονάτου, η οποία μας μίλησε για την οικονομική βιωσιμότητα των έργων.

Η ερώτησή μου είναι απλή. Θεώρησε η κυρία Μαυρογονάτου ότι το νομοσχέδιο πράγματι εξασφαλίζει την οικονομική βιωσιμότητα των έργων, σε περίπτωση, όμως, που έχουμε κάποιο έργο, το οποίο δεν πετύχει τους στόχους του ή δεν καταστεί βιώσιμο, θεωρείτε ότι το νομοσχέδιο έχει τους απαραίτητους μηχανισμούς, ούτως ώστε να αντιμετωπίσει μια τέτοια περίπτωση αποτυχίας; Αν όχι τι θα θέλατε να δείτε, ούτως ώστε να εξασφαλίζεται η μέριμνα γι’ αυτό το ενδεχόμενο;

Στον κ. Κούτσιανο, θα ήθελα απλώς να τον ευχαριστήσω για τις παρατηρήσεις του σχετικά με τα άτομα με αναπηρία και να πω ότι η «ΠΛΕΥΣΗ ΕΛΕΥΘΕΡΙΑΣ» τις λαμβάνει όλες υπόψη και θα τις ενστερνιστεί στη διάρκεια των συζητήσεων στις επιτροπές και στην Ολομέλεια για αυτό το νομοσχέδιο.

Τέλος, θα ήθελα να θέσω ένα ερώτημα στην κυρία Βρακοπούλου, αναφορικά με την παρατήρηση που έκανε για τον ανταγωνισμό χρηματοδότησης. Είπε, ανάμεσα στις χρηματοδοτήσεις που αφορούν την αντιμετώπιση των συνεπειών από τις φυσικές καταστροφές αφενός και στα πιο μακροχρόνια, τα σχεδιασμένα έργα, αναφορικά με την περιφέρεια Θεσσαλίας. Θα μπορούσε να μας αναπτύξει περισσότερο, πώς ακριβώς εκδηλώνεται αυτός ο ανταγωνισμός, τον οποίο μας περιέγραψε.

 Πιο συγκεκριμένα να πω το εξής. Υπάρχει, κατά την άποψή της, περίπτωση κατά την οποία κονδύλια τα οποία απευθύνονταν αρχικά προς σχεδιασμένες δημόσιες επενδύσεις στην Περιφέρεια Θεσσαλίας να αφαιρούνται ποσά από εκεί για να κατευθυνθούν στην αντιμετώπιση των συνεπειών των φυσικών καταστροφών ή αναφέρετε σε κάτι άλλο;

 Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε συνάδελφε.

Ολοκληρώνουμε τον κύκλο των Εισηγητών και των Ειδικών Αγορητών συναδέλφων Βουλευτών που απευθύνουν ερωτήσεις στους εκπροσώπους των φορέων με τον κ. Χαλκιά.

Έχετε το λόγο, κύριε συνάδελφε.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ πάρα πολύ, κύριε Πρόεδρε και να ευχαριστήσω και εγώ από τη δική μου πλευρά όλους τους φορείς που ήρθαν. Είναι σημαντικό σε κάθε νομοσχέδιο να έχουμε την άποψή τους.

 Τουλάχιστον, για εμένα προσωπικά είναι καθοριστικό το τι θα ψηφίσω σε κάποιο νομοσχέδιο. Σε αρκετά με έχουν καλύψει οι συνάδελφοι μου.

Θέλω μόνο να ρωτήσω τον κ. Αμανατίδη, εάν έχετε το απαραίτητο προσωπικό για την υλοποίηση των έργων; Πώς θέλετε να κινηθείτε; Με κάποια συνεργασία με ιδιώτες ή να είχατε παραπάνω προσωπικό για να μπορείτε να φέρετε εις πέρας όλα αυτά τα έργα; Οι πόροι είναι αρκετοί;

 Κύριε Αμανατίδη, δεν είναι οξύμωρο να γίνεται απολιγνιτοποίηση στη χώρα, να έχει τεράστια προβλήματα η Δυτική Μακεδονία σε ανεργία και ανάπτυξη και να κάνουμε εισαγωγή ρεύματος από τα Σκόπια που έχει παραχθεί με λιγνίτη;

 Θα ήθελα ένα σχόλιο και την άποψή σας πάνω σε αυτό και πώς σχολιάζετε και το νομοσχέδιο, αν θα βοηθήσει τη δουλειά σας και τη Δυτική Μακεδονία, γενικότερα;

 Θα θέσω άλλο ένα ερώτημα για την κυρία Βρακοπούλου. Έχετε έναν τεράστιο όγκο εργασιών η κάθε Περιφέρεια και η δικιά σας και συντήρηση έργων. Οι πόροι και το προσωπικό είναι επαρκείς;

 Στην κυρία Μαργαρίτα Θωμαΐδου, αποκόμισα από την ομιλία σας ότι υπάρχει και ενισχύεται η διαφάνεια στο παρόν νομοσχέδιο, όμως στην απόφαση ένταξης δεν εγγράφονται όλες οι λεπτομέρειες. Αν εγγράφονταν όλες οι λεπτομέρειες της υλοποίησης δεν θα ήταν ένας βαθμός δέσμευσης και υλοποίησης, ώστε να αναβαθμιστεί η διαφάνεια;

 Προς τον κ. Βασίλειο Σιαδήμα, με βάση το νομοσχέδιο δίνεται η δυνατότητα στη ΜΟΔ για προσλήψεις από τους οριστικούς χάρτες 2Γ/2022 του ΑΣΕΠ. Θεωρείτε, όμως, ότι μία διατύπωση για υποχρέωση, γιατί στο παρόν νομοσχέδιο δεν υπάρχει υποχρέωση, θα διασφάλιζε την επάρκεια προσωπικού;

 Σας ευχαριστώ πάρα πολύ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Και εμείς σας ευχαριστούμε, κύριε συνάδελφε.

Το λόγο τώρα θα δώσω το λόγο στους εκπροσώπους των φορέων για να απαντήσουν στις ερωτήσεις που τους έχουν απευθύνει οι Εισηγητές και οι Ειδικοί Αγορητής των Κοινοβουλευτικών Ομάδων. Το λόγο έχει ο κ. Κούτσιανος.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)):** Κατ’ αρχάς να ευχαριστήσω τον Ειδικό Αγορητή της Πλεύσης Ελευθερίας για τη στήριξή όσον αφορά τις τροποποιήσεις-συμπληρώσεις επί των άρθρων που προτείναμε.

Όσον αφορά το ερώτημα της κυρίας Φωτίου, όντως στα άρθρα για τα οποία υποβάλαμε σχόλια για τροποποίηση ή συμπληρώσεις βρισκόταν κανονικά σε δημόσια διαβούλευση. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Γενικέ Γραμματέα.

Συνεχίζουμε την κυρία Σοφία Κουνενάκη - Εφραίμογλου Πρόεδρο του Εμπορικού και Βιομηχανικού Επιμελητηρίου Αθηνών.

Δεν μας ακούει η κυρία Εφραίμογλου.

Να δώσουμε το λόγο στην κυρία Ισμήνη Παπακυρίλλου, Διευθύνουσα Σύμβουλο της Ελληνικής Αναπτυξιακής Τράπεζας.

**ΙΣΜΗΝΗ ΠΑΠΑΚΥΡΙΛΛΟΥ (Διευθύνουσα Σύμβουλος της Ελληνικής Αναπτυξιακής Τράπεζας):** Κύριε Πρόεδρε, η πρώτηνομίζω ερώτηση που μας έγινε αφορούσε το ύψος των δημοσιονομικών διορθώσεων που μας έχουν έρθει από την ΕΔΕΛ. Αυτά είναι σε σύνολο 11.890.157 ευρώ. Αφορούν τα προγράμματα «Αυτονομώ Εξοικονομώ» το 1 και το 2, δηλαδή το «Εξοικονομώ Κατ’ Οίκον 2» πρώτος κύκλος και το «Εξοικονομώ Κατ’ Οίκον» δεύτερος κύκλος και το «Εξοικονομώ Αυτονομώ» όπως σας είπα. Αυτά, όπως σας είπα, έχουμε χρησιμοποιήσει το ένδικο μέσο της έφεσης προς το Ελεγκτικό Συνέδριο και ο λόγος που έχει ζητηθεί η συγκεκριμένη παράδοση είναι γιατί η διαδικασία συνήθως κρατάει 3-4 χρόνια και σε όλο αυτό το διάστημα εμείς προφανώς πρέπει να διαχειριστούμε τα προγράμματα και κυρίως τις πληρωμές, όσον αφορά τα αναπτυξιακά μας χρηματοδοτικά εργαλεία.

Όσον αφορά το τα δεδομένα, όπως σας είπα ο ίδιος αριθμός. Στέλνονται αυτά βεβαιωμένα από τον φορέα, δηλαδή την ΕΔΕΛ προς την ΑΑΔΕ και μετά γίνεται η διαδικασία του Ελεγκτικού Συνεδρίου. Ελπίζω να είναι ξεκάθαρο. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κυρία Παπακυρίλλου.

Το λόγο έχει τώρα ο κύριος Γεώργιος Αμανατίδης, Περιφερειάρχης Δυτικής Μακεδονίας.

**ΓΕΩΡΓΙΟΣ ΑΜΑΝΑΤΙΔΗΣ (Περιφερειάρχης Δυτικής Μακεδονίας):** Σας ευχαριστώ, κύριε Πρόεδρε. Κατ’ αρχήν στο πρώτο ερώτημα για τα χρονικά όρια, αυτό που είπα είναι το εξής, ότι όταν έχουμε ένα σχεδιασμό πενταετούς διάρκειας με ένα συγκεκριμένο προϋπολογισμό, θα πρέπει το άθροισμα των ετήσιων ορίων πληρωμών και πιστώσεων κατά το δυνατόν να φτάσει τον προϋπολογισμό των ενταγμένων έργων. Με τον τρόπο αυτό και θα μπορούμε να εντάξουμε νέα έργα μέχρι την τελευταία χρονιά, να τα δημοπρατήσουμε και να επιταχύνουμε την διαδικασία υλοποίησής τους.

Τώρα το δεύτερο σε ό,τι αφορά την πορεία της απολιγνιτοποίησης. Στο προηγούμενο διάστημα -εννοώ τα προηγούμενα 2 χρόνια- δημιουργήθηκε, όπως είναι γνωστό, το αναγκαίο θεσμικό πλαίσιο, ο νόμος για τη δίκαιη αναπτυξιακή μετάβαση, η σύσταση της ειδικής υπηρεσίας και πολλές άλλες ρυθμίσεις, οι οποίες έγιναν. Την περίοδο αυτή εντάσσονται έργα. Να σας πω μόνο ένα παράδειγμα: Προχθές εκδόθηκε η πρόσκληση από τη διαχειριστική αρχή του ΔΑΜ για ένα έργο 31 εκατομμυρίων ευρώ για την αποκατάσταση και επανάχρηση της περιοχής του Ορυχείου της Βεγόρας, όπου θα πρέπει εκεί να αναπτύξουμε δραστηριότητες συναφείς με τον αγροτικό τομέα.

Ταυτόχρονα πριν από μερικές μέρες ανακοινώθηκε η έγκριση δύο ταμείων που θα στηρίξουν την αναπτυξιακή διαδικασία στην περιοχή μέσα από τους πόρους του ΔΑΜ τις εγγυήσεις και της δανειοδότησης. Επομένως, είναι σε μία φάση εξελεγκτική. Ασφαλώς θα θέλαμε να είναι σε πιο ταχεία φάση όμως με τον τρόπο που ήδη ξεκίνησε να υλοποιείται με τις προκηρύξεις των 400 εκατομμυρίων ευρώ για τις μικρές και μεγάλες ιδιωτικές επενδύσεις στην περιοχή, ευελπιστώ και εγώ ότι στο επόμενο διάστημα θα κινητοποιήσουμε και θα μοχλεύσουμε πόρους προς όφελος της επιχειρηματικότητας.

Η Μετάβαση όπως είναι γνωστό ως μία ανώνυμη εταιρεία του ελληνικού δημοσίου μόνο μετοχική τι έκανε; Αφομοίωσε μία ανώνυμη εταιρεία της ΔΕΗ, η οποία είχε στην κατοχή της εκτάσεις της περιοχής μας και επομένως έγινε κάτοχος αυτών των εκτάσεων.

Ταυτόχρονα, αναλαμβάνει μέσα από τα ειδικά πολεοδομικά σχέδια, για τα οποία είμαστε σε διαβούλευση την περίοδο αυτή, να δημιουργήσει τις προϋποθέσεις στήριξης της επιχειρηματικότητας, στήριξης της αγροτικής ανάπτυξης και στήριξης των άλλων δράσεων της οικονομίας. Και στην περίπτωση αυτή εκτιμώ ότι μετά από κάποιες διοικητικές ενέργειες που θα γίνουν στο επόμενο διάστημα θα δοθεί η δυνατότητα να παραχωρηθούν εκτάσεις σε κάθε ενδιαφερόμενο.

Πάμε στην ευελιξία των έργων όπως ερωτήθην και με παράδειγμα το Φράγμα Νεστορίου. Αυτό το σχέδιο νόμου δεν περιλαμβάνει ασφαλώς τα βήματα που θα πρέπει να γίνουν και να ξεμπλοκάρει το Φράγμα Νεστορίου. Εμείς από συναντήσεις που κάναμε μαζί και με την Βουλευτή του νομού Καστοριάς αλλά και τους εκπροσώπους της αυτοδιοίκησης με τον Υπουργό Υποδομών και Μεταφορών, υπάρχει μια δέσμευση ότι τελικά θα γίνει εκκαθάριση αυτού του έργου που πάνω από 10 χρόνια «κοιμάται»- στην κυριολεξία «κοιμάται» αυτό το έργο- και εφόσον γίνει η εκκαθάριση του έργου και εκτιμώ ότι θα γίνει μονόδρομα μέχρι τις 15-20 Οκτωβρίου, τότε μας απασχολεί παράλληλα η δυνατότητα να αναλάβει ένας υποκαταστάτης ανάδοχος το έργο αυτό προκειμένου να συνεχίσει. Ήταν ενταγμένο στο Πρόγραμμα Αγροτικής Ανάπτυξης και ασφαλώς θα συνεχίσει να είναι ενταγμένο στο επιχειρησιακό πρόγραμμα της Κοινής Αγροτικής Πολιτικής.

Στο επόμενο θέμα για τη συντήρηση των έργων. Συνήθως σε μερικά έργα κυρίως συγχρηματοδοτούμενα, προβλέπεται μία αρχική περίοδος όταν αυτά είναι σύνθετα λειτουργίας από τον ανάδοχο του έργου προκειμένου να μεταφερθεί η τεχνογνωσία. Στα έργα αυτά, λοιπόν, που κατασκευάζονται και είναι κλασικά έργα ασφαλώς δεν υπάρχει μια τέτοια δυνατότητα ή υποχρέωση- επειδή είναι κλασικά έργα, επαναλαμβάνω, υποδομών- όμως αυτό που βλέπουμε την περίοδο αυτή είναι αυτό που είπε και στην εισήγησή μου, ότι βρισκόμαστε σε μία φάση που τα έργα αυτά έχουν ανάγκη συντήρησης. Και τα ποσά που χρειάστηκαν, να σας φέρω ένα παράδειγμα, για τις φυσικές καταστροφές είναι περίπου το 1/4 των προγραμμάτων μας σε περιφερειακό επίπεδο. Άρα, αντίστοιχα θα αρχίσουν να αυξάνονται και τα αναγκαία ποσά που χρειάζονται για τη συντήρηση των έργων.

Πάμε στο άρθρο 2. «Καταστρατήγηση του Πράσινου Ταμείου;» ήταν η ερώτηση. Κατά την άποψή μου, όχι. Οι κανόνες του Πράσινου Ταμείου λειτουργούν και οι επιλεξιμότητες. Αυτό που γίνεται είναι η αρμοδιότητα διαχείρισης των έργων που έχουν συνάφεια με τη δίκαιη αναπτυξιακή μετάβαση στις περιοχές που αυτή συντελείται, επαναλαμβάνω, μεταφέρεται στην υπηρεσία διαχείρισης των περιοχών αυτών. Με τον τρόπο αυτό θα εξασφαλίσουμε περισσότερη συμπληρωματικότητα προγραμμάτων και πόρων και επίσης, θα εξασφαλίσουμε ταχύτητα στην υλοποίηση των αποφάσεων γιατί θα βρίσκονται κάτω από μία «ομπρέλα» οι αποφάσεις αυτές και ευελπιστούμε ότι θα είναι προς το συμφέρον της περιφερειακής ανάπτυξης στις περιοχές της απολιγνιτοποίησης.

 Ερωτήθην για το άρθρο 22 και τι γίνεται με τη γη. Εξ όσων εγώ, τουλάχιστον, γνωρίζω η γη αυτή όπως είπα μεταβιβάστηκε μεν και επομένως η γη αυτή ανήκε στη ΔΕΗ με αποφάσεις του ΣτΕ του 2018. Άρα, εκτιμώ ότι υπήρχε ένας συμψηφισμός μεταξύ των ποσών αυτών και των δραστηριοτήτων με τους πόρους του Ταμείου Ανάκαμψης και Ανθεκτικότητας με τους οποίους ασφαλώς θα γίνουν και αποκαταστάσεις και παρεμβάσεις στα ορυχεία.

Προσωπικό για την υλοποίηση των έργων. Πόροι: αρκούν; Πράγματι, και σαν Βουλευτής ακόμα του νομού Κοζάνης την προηγούμενη θητεία αλλά και τώρα ακόμα, είμαι σε συνεχή επαφή με το Υπουργείο Εσωτερικών. Γιατί; Γιατί δεν μπορούμε σε κρίσιμες διευθύνσεις του μηχανισμού της Περιφέρειας να αναμένουμε ότι οι ίδιοι οι άνθρωποι, οι οποίοι έχουν γνώση ασφαλώς, έχουν διάθεση ασφαλώς, να μπορούν να υλοποιήσουν και έργα στο οποίο φορέας υλοποίησης είναι η Περιφέρεια Δυτικής Μακεδονίας και αυτά τώρα αρχίζουν και αυξάνονται στο πλαίσιο του ΔΑΜ. Άρα, θα πρέπει να υπάρξει μια διακριτή μεταχείριση στα αιτήματα, τα οποία υποβάλλει η Περιφέρεια.

  Ήδη, είμαι σε συνεννόηση σε ευθεία γραμμή με τον Υπουργό τον κ. Λιβάνιο, έτσι ώστε τα αιτήματα τα οποία υποβάλλουμε κατά το δυνατόν να τύχουν της μεγαλύτερης δυνατής έγκρισης σε αριθμό, προκειμένου να στελεχώσουν κρίσιμες υπηρεσίες που στα επόμενα χρόνια θα πάρουν στις πλάτες τους αυτό το αναπτυξιακό έργο που θα οδηγήσει τη δυτική Μακεδονία σε μία νέα εποχή στην εποχή. Στην εποχή πέρα από τη μετάβαση και με την υλοποίηση των έργων δημοσίου χαρακτήρα.

Θα φτάσουν οι πόροι; Η επόμενη ερώτηση. Κοιτάξτε, για τις περιοχές σε απολιγνιτοποίηση 1,1 δισεκατομμύριο ευρώ είναι διαθέσιμα κυρίως για τη δυτική Μακεδονία και τη Μεγαλόπολη. Επομένως, φαίνεται ότι οι πόροι επαρκούν. Αυτό το οποίο εμένα προσωπικά με ανησυχεί είναι η επιλεξιμότητες των έργων αυτών. Π.χ. στο πλαίσιο του προγράμματος Δίκαιης της Αναπτυξιακής Μετάβασης που είναι υποσύνολο του ΕΣΠΑ και το οποίο στηρίζεται στο Ταμείο Δίκαιης Αναπτυξιακής Μετάβασης, δεν προβλέπονται αυτές οι υποδομές, τις οποίες έχει ανάγκη η περιοχή μας, οδοποιίες, σχολές για το πανεπιστήμιο που είναι ώριμες και ούτω καθεξής. Οι πόροι αυτοί και οι ανάγκες αυτές ευελπιστούμε ότι θα αντιμετωπιστούν από τον πυλώνα 3 που είναι το σκέλος του προγράμματος Δίκαιης Αναπτυξιακής Μετάβασης, το οποίο θα χρηματοδοτηθεί με δανειοδοτήσεις του Ελληνικού Δημοσίου προς όφελος των περιοχών αυτών και με μία μικρή ιδία συμμετοχή της χώρας μας. Έτσι, λοιπόν, εκτιμώ, ότι με τον τρόπο αυτό θα έχουμε και τους αναγκαίους πόρους σε συνδυασμό έργων ΕΣΠΑ, έργων ΠΕΠ, έργων Πυλώνα 3 και έργων Δίκαιης Αναπτυξιακής Μετάβασης, να καλύψουμε τις ανάγκες και να ενισχύσουμε τις προοπτικές των περιοχών μας. Το ζήτημα είναι να αυξήσουμε τις ταχύτητες υλοποίησης όλοι. Και εμείς ως φορείς υλοποίησης εννοώ η αυτοδιοίκηση πρώτου και δευτέρου βαθμού, οι άλλοι φορείς, οι οποίοι έχουν εντάξει έργα, αλλά και το σύστημα διοίκησης του προγράμματος που είναι η ειδική υπηρεσία διαχείρισης. Η καθοδήγηση υπάρχει από τον Αναπληρωτή Υπουργό Οικονομίας και Οικονομικών και εκτιμώ ότι σιγά σιγά θα επιταχυνθούν αυτοί οι ρυθμοί.

Νομίζω κάλυψα τα ερωτήματα. Αν κάτι δεν κάλυψα είμαι στη διάθεσή σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε κύριε Περιφερειάρχη. Να δώσουμε τώρα το λόγο στον κ. Σταύρο Αρναουτάκη. Έχετε το λόγο κύριε Περιφερειάρχη.

**ΣΤΑΥΡΟΣ ΑΡΝΑΟΥΤΑΚΗΣ** **(Πρόεδρος της Επιτροπής Αναπτυξιακού Θεμάτων και Επενδύσεων της Ένωσης Περιφερειών Ελλάδος (ΕΝΠΕ), Περιφερειάρχης Κρήτης):** Θα ήθελα να απαντήσω στην κυρία Φωτίου για τους κεντρικούς αυτοτελείς πόρους που ανέφερε. Να πω ότι οι κεντρικοί αυτοτελείς πόροι έχουν μειωθεί κατά πολύ όπως είπα στην πρωτολογία μου, διότι παίρναμε για 8 χρόνια το 15% των χρηματοδοτήσεων. Αυτό, το οποίο χρειάζεται είναι να αυξηθούν κύριε Πρόεδρε οι κεντρικοί αυτοτελείς πόροι, γιατί τα έργα τα οποία είναι επαναλαμβανόμενα είναι περίπου το 65% του όλου προϋπολογισμού που έχουμε από το Πρόγραμμα Δημοσίων Επενδύσεων. Το Πρόγραμμα Δημοσίων Επενδύσεων αποτέλεσε όλα τα προηγούμενα χρόνια τον πυρήνα που μπορούσαμε να έχουμε για κάποια μικρά έργα για την καθημερινότητα. Για να μπορούμε να κάνουμε πράξη αυτό, το οποίο όλοι έχουμε κληθεί να μπορούμε να συμβάλουμε στα μικρά έργα, στους δήμους, στις συντηρήσεις, στους καθαρισμούς των ποταμών, στους καθαρισμούς των επαρχιακών δικτύων, στη συντήρηση των επαρχιακών δικτύων.

Χρειάζεται λοιπόν μια γενναία απόφαση. Γιατί όταν ξεκινούσε το Εθνικό Πρόγραμμα Ανάπτυξης, αυτό που ειπώθηκε από την πολιτική ηγεσία τότε ήταν ότι θα αυξηθεί κατά 2 δισεκατομμύρια. Όμως δυστυχώς μέχρι σήμερα δεν υπάρχει η αύξηση αυτή για να μπορούμε να πούμε ότι έχουμε ένα όριο πιστώσεων ικανοποιητικό, για να μπορούμε να προχωρήσουμε στη δημοπράτηση των έργων για να πληρωθούν και να έχουμε πληρωμές αργότερα. Έχω πει πολλές φορές, ότι το Πρόγραμμα Δημοσίων Επενδύσεων είναι το οξυγόνο μας. Χωρίς αυτό καμία Περιφέρεια δεν θα μπορεί να κάνει τα έργα, τα οποία έχει προγραμματίσει.

 Επίσης, δεν μπορεί κύριε Πρόεδρε να μεταφέρονται αρμοδιότητες ρεμάτων, ποταμών, εθνικών δικτύων, για μας ο Βόρειος Οδικός Άξονας, χωρίς ένα ευρώ. Δεν γίνεται. Και αυτή τη στιγμή κινδυνεύουμε να μπούμε στον χειμώνα και να μην έχουμε κάνει κανένα καθαρισμό σε κανένα ρέμα ή ποτάμι. Θα έρθει μία καταιγίδα, θα έρθει μια φυσική καταστροφή, θα έχουμε τα προβλήματα και θα θέλουμε δεκαπλάσια ποσά για να αντικαταστήσουμε όλες τις ζημιές που θα υπάρχουν. Εδώ χρειάζεται μία γενναία χρηματοδότηση με ένα οραματικό σχέδιο, το οποίο να είναι ρεαλιστικό. Να μην θρηνήσουμε άλλα θύματα. Να μπορούμε να έχουμε αυτό το αποτέλεσμα, το οποίο να είναι ένα αποτέλεσμα μέσα από τη συνεργασία και τη συνέργεια που θα έχουμε με τα συναρμόδια υπουργεία.

Επίσης, όταν έχουμε μία φυσική καταστροφή δεν μπορεί να γίνεται 22 Οκτωβρίου 2022 και να θέλουμε οκτώ μήνες μετά για να μπορούμε να αναθέσουμε ένα έργο. Είναι λάθος όλη αυτή η διαδικασία να είναι ένα οκτάμηνο και με τη διαδικασία του 32 γ΄. Όχι με διαδικασία κανονικού διαγωνισμού. Πρέπει, λοιπόν, να υπάρχει και ένα ποσό για να μπορούμε να πούμε μακάρι να μην υπάρξει ποτέ μια φυσική καταστροφή και να μην χρειαστούν οι πόροι. Αλλά ελάχιστοι πόροι πρέπει να τους έχουμε να μπορούμε να πούμε ότι αύριο το πρωί ξεκινούμε τους καθαρισμούς που χρειάζονται είτε δρόμος είναι είτε ρέμα είναι, είτε ποταμός.

Μέσα από την Ένωση Περιφερειών και μέσα από τις συζητήσεις που κάνουμε μεταξύ μας όλοι οι περιφερειάρχες και με τις συζητήσεις που έχουμε κάνει με τον κύριο Υπουργό, κ. Παπαθανάση, θεωρούμε ότι μπορούμε να καταλήξουμε στο καλύτερο αποτέλεσμα. Εμείς θέλαμε τη συνεργασία, θέλαμε τη συνέργεια, θέλαμε τη συμπόρευση. Όμως, μην κινδυνεύουμε να κατηγορούμαστε και θα σας φέρω ένα παράδειγμα. Σήμερα έπρεπε να είμαι στο δικαστήριο και γι’ αυτό δεν ήρθα στην Αθήνα. Γιατί, είχαμε απώλειες τεσσάρων ανθρώπων, οι οποίοι πνίγηκαν σε ένα ποτάμι και επί τέσσερα χρόνια πηγαίνουμε συνεχώς στα δικαστήρια. Πρέπει, λοιπόν, να αντιληφθούν όλοι ότι πρέπει να σταθούμε στην καθημερινότητα που θέλουμε, να σταθούμε σε αυτά τα έργα και δεν λέμε έργα μεγάλα. Λέμε τα έργα της καθημερινότητας και των δήμων και των περιφερειών. Να μπορούμε να συμβάλλουμε όσο μπορούμε καλύτερα στην εποχικότητα, ειδικά στην τουριστική περίοδο που έχουμε. Θα μπορούμε να πούμε ότι έχουμε μια χρηματοδότηση να καθαρίσουμε τα δέντρα στο επαρχιακό ή στο Βόρειο Οδικό Άξονα ή στα υπόλοιπα μέρη που έχουν οι υπόλοιποι συνάδελφοι. Με τις σκέψεις αυτές, να πούμε ότι χρειάζεται μια γενναία χρηματοδότηση. Σας ευχαριστώ πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κι εμείς σας ευχαριστούμε.

Τον λόγο έχει η κυρία Βρακοπούλου.

**ΚΩΝΣΤΑΝΤΙΑ ΒΡΑΚΟΠΟΥΛΟΥ (Αναπληρώτρια Προϊσταμένη της Διεύθυνσης Αναπτυξιακού Προγραμματισμού Περιφέρειας Θεσσαλίας)**: Το πρώτο ερώτημα που τέθηκε έχει να κάνει με τις συντηρήσεις. Νομίζω και οι δύο περιφερειάρχες που μίλησαν νωρίτερα κάλυψαν το θέμα. Ειδικά για το θέμα του αν θα αυτά πρέπει να προέρχονται από τον Τακτικό Προϋπολογισμό ή από το Πρόγραμμα Δημοσίων Επενδύσεων που ρώτησε ο κ. Κόκκαλης, αυτό είναι κάτι το οποίο πρέπει να παρθεί μια απόφαση κάποια στιγμή για το πώς θα είναι. Εμείς αυτό που ζητάμε είναι είτε να υπάρχει ένα εύρος στο πρόγραμμα που να καλύπτει το σύνολο των συντηρήσεων των υποδομών είτε να είναι γνωστό ότι αυτά καλύπτονται από το πρόγραμμα δημοσίων επενδύσεων. Οπότε, να ξέρουμε ότι απομειώνονται πόροι που θα μπορούσαν να καλύψουν θέματα μέριμνας, υγείας, κοινωνικής συνοχής, πολιτισμού, εξωστρέφειας, επιχειρηματικότητας κ.λπ..

 Αναφορικά με τις αποζημιώσεις από τις πλημμύρες κ.λπ., δυστυχώς ούτε την εξουσιοδότηση έχω, ούτε τα στοιχεία για να μιλήσω γι’ αυτά τα θέματα. Η Περιφέρεια Θεσσαλίας πιστεύω ότι έχει απαντήσει αρκετές φορές και σε επερωτήσεις στη Βουλή για τα θέματα αυτά και θα απαντήσει ξανά εφόσον ζητηθούν.

Όσον αφορά το θέμα των φυσικών καταστροφών και τα έργα τα προγραμματισμένα και τους πόρους τους, το θέμα είναι πρακτικό. Έχουμε ένα όριο πληρωμών. Ορίζεται σε κάποια εκατομμύρια το χρόνο. Έχουμε προγραμματισμένα κάποια έργα να πληρώσουμε. Ξεκινάμε κανονικά τις διαδικασίες, συμβάσεις κ.λπ. και ξαφνικά έρχονται έργα φυσικών καταστροφών. Αυτά επειδή έχουν να κάνουν με την καθημερινότητα των ανθρώπων και υπάρχουν άνθρωποι που δεν μπορούν να βγουν από τα σπίτια τους, κτηνοτρόφοι που δεν μπορούν να πάνε στις εκμεταλλεύσεις τους, αγρότες κ.λπ., προτεραιοποιούνται.

Η αλήθεια είναι, όμως, ότι ποτέ μέχρι σήμερα, δεν υπήρξε πρόβλημα στη χρηματοδότηση. Η συνεργασία με το Υπουργείο Ανάπτυξης παλαιότερα και το Υπουργείο Οικονομικών, υπήρξε πάντοτε άψογη. Δεν μπορούμε και ούτε εγώ δεν μπορώ να θυμηθώ υπηρεσιακά κάποια στιγμή που κάποια πράγματα πήγαν πίσω για να λυθεί κάτι άλλο, για να πληρωθούν άλλα πράγματα. Θα μπορούσε να λυθεί, δηλαδή και θεσμικά με μία αύξηση του ορίου και να ξέρουν όλοι και να είναι σίγουροι και οι εργολάβοι και οι συμβάσεις ότι θα αποπληρώνονται.

Αναφορικά με το θέμα αν υπάρχουν πόροι και το προσωπικό για το σύνολο των έργων. Κοιτάξτε, οι πόροι πάντοτε όσοι και να ήταν θα ήταν πεπερασμένοι και το προσωπικό. Βέβαια, ότι είναι υποστελεχωμένο το προσωπικό, δεν είναι κάτι μυστικό ή που θα το κρίνουμε εμείς, αυτή τη στιγμή. Πραγματικά, υπάρχει περιθώριο για περαιτέρω στελέχωση, υπάρχει περιθώριο για περαιτέρω πόρους, για περαιτέρω έργα.

Παρόλα αυτά, νομίζω ότι όλες οι δημόσιες υπηρεσίες, οι τεχνικές και άλλες υπηρεσίες διαχείρισης στεκόμαστε στο ύψος με τους πόρους που έχουμε, κάνουμε ό,τι καλύτερο μπορούμε και κάθε τι προς μία κατάσταση βελτίωσης θα ήταν προς την σωστή κατεύθυνση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κυρία Βρακοπούλου.

Το λόγο έχει τον κ. Νικόλαο Βέττα, Γενικό Διευθυντή του Ιδρύματος Οικονομικών και Βιομηχανικών Ερευνών (ΙΟΒΕ).

**ΝΙΚΟΛΑΟΣ ΒΕΤΤΑΣ (Γενικός Διευθυντής του Ιδρύματος Οικονομικών και Βιομηχανικών Ερευνών (ΙΟΒΕ)):** Κύριε Πρόεδρε, νομίζω ότι υπήρχαν δύο ερωτήσεις προς εμένα και η μία ήταν λίγο γενική ερώτηση. Δεν νομίζω ότι είπα ότι είναι θεωρητικά θετικό το νομοσχέδιο, είπα ότι είναι γενικά θετικό το νομοσχέδιο. Συγνώμη, αν δεν εκφράστηκα, ακριβώς.

Όσον αφορά τώρα την ερώτηση για τον κατασκευαστικό κλάδο. Έγινε μία αναφορά σε πρόσφατη μελέτη του Ιδρύματος Οικονομικών και Βιομηχανικών Ερευνών (ΙΟΒΕ) μαζί με το Ταμείο Μηχανικών Εργοληπτών Δημοσίων Έργων (ΤΜΕΔΕ), η οποία εκτιμά τα έργα που έχουν μπροστά τους συμβασιοποιημένα, αλλά δεν έχουν ακόμη εκτελέσει το σύνολο των κατασκευαστικών εταιρειών του κλάδου. Επίσης, τη μεγάλη πρόκληση, η οποία είναι να ανταποκριθεί συνολικά ο κατασκευαστικός κλάδος στα έργα, που πρέπει να γίνουν τα επόμενα λίγα χρόνια.

Να θυμίσω εδώ στην επιτροπή σας, ότι τα χρόνια πριν την κρίση ο κατασκευαστικός κλάδος αντιπροσώπευε τα έργα και αντιπροσώπευαν περίπου το 14% του ελληνικού ΑΕΠ, σήμερα είναι γύρω στο 5%, ενώ στην Ευρώπη είναι γύρω στο 10%. Άρα, χρειάζεται να υπάρξει μία σημαντική συγκέντρωση κεφαλαίων και ανθρώπινων πόρων, ώστε να μη δημιουργηθεί πρόβλημα στην εκτέλεση. Είχαμε εκτιμήσει σε εκείνη τη μελέτη, το λέω τώρα με μια μικρή επικαιροποίηση, ότι ο κλάδος θα χρειαστεί όλων των ειδών ειδικότητες, περίπου επιπλέον 200.000 άτομα για να γίνουν τα έργα που προγραμματίζονται, επενδύσεις, ιδιωτικές και δημόσιες, στη χώρα κατά τα επόμενα τρία χρόνια. Αυτή ήταν η αναφορά.

Το σημερινό νομοσχέδιο που συζητάει η επιτροπή σας, δεν προσπαθεί ούτε μπορεί να λύσει αυτό το πρόβλημα, αναφέρεται σε δυσλειτουργίες, οι οποίες υπήρχαν στο παρελθόν κατά την εκτέλεση του Προγράμματος Δημοσίων Επενδύσεων (ΠΔΕ) και ενδυναμώνει τη συσχέτιση με τα υπόλοιπα δημόσια προγράμματα επενδύσεων, ιδίως, ευρωπαϊκών πόρων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Βέττα.

Το λόγο έχει η κύρια Μαργαρίτα Θωμαΐδου, Προϊσταμένη του Τομέα Οικονομίας και Ανάπτυξης της Εθνικής Αρχής Διαφάνειας.

 **ΜΑΡΓΑΡΙΤΑ ΘΩΜΑΪΔΟΥ (Προϊσταμένη του Τομέα Οικονομίας και Ανάπτυξης της Εθνικής Αρχής Διαφάνειας):** Σας ευχαριστώ πολύ, κύριε Πρόεδρε.

Επιτρέψτε μου κατ’ αρχήν για να μην πάρω πολύ από τον χρόνο σας να συνδυάσω κάποια ερωτήματα, όπως σχετικά με το πρώτο ερώτημα, όσον αφορά το σχόλιό μας για την αξιολόγηση ανά πενταετία του Αναπτυξιακού Προγράμματος Δημοσίων Επενδύσεων. Αναφερόμαστε στο άρθρο 29 του νομοσχεδίου, ο οποίος προβλέπει ότι κάθε πέντε έτη η Γενική Διεύθυνση Δημοσίων Επενδύσεων, αξιολογεί την υλοποίηση και τα αποτελέσματά του ΠΔΕ σε συνάρτηση με τους στόχους που έχουν τεθεί. Αυτή η Έκθεση Αξιολόγησης, κατατίθεται στη Βουλή των Ελλήνων και αναρτάται στον ιστότοπο του Υπουργείου Εθνικής Οικονομίας και Οικονομικών.

Εδώ, λοιπόν, με βάση αυτή τη διαδικασία, δηλαδή, τη σύνταξη Έκθεσης, την υποβολή στη Βουλή και την ανάρτηση στον ιστότοπο, από πλευράς μας θεωρούμε, αφενός ότι παρέχεται η δυνατότητα για μια ευρεία συζήτηση στο νομοθετικό Σώμα με τις τοποθετήσεις όλων των Κοινοβουλευτικών Εκπροσωπήσεων και προπαντός, έχουμε μια γενικότερη και ευρύτερη δημοσιοποίηση των στοιχείων αυτών, εφόσον πρόσβαση στον ιστότοπο του Υπουργείου Οικονομικών μπορεί να έχει κάθε ενδιαφερόμενος, συμπεριλαμβανομένων των μέσα μαζικής ενημέρωσης και κάθε πολίτη, με αποτέλεσμα να δίνεται το έδαφος και η δυνατότητα για σχολιασμό, παρατηρήσεις και γενικότερα ευαισθητοποίηση στο θέμα της υλοποίησης των αναπτυξιακών Προγραμμάτων.

Το δεύτερο ερώτημα, αφορούσε, στο εάν θεωρούμε ότι είναι επαρκής η διασφάλιση της διαφάνειας με την δημοσίευση των Εκθέσεων είτε της ετήσιας είτε της πενταετούς.

Η άποψή μας είναι εκ του θεσμικού μας ρόλου ότι η διαφάνεια δεν έχει οροφή. Η διαφάνεια, βελτιώνεται συνέχεια, προάγεται. Αυτό που σήμερα θεωρούμε διαφάνεια, αύριο θα είναι απαραίτητο - θα κρίνεται απαραίτητο, περισσότερη διαφάνεια, περισσότερα στοιχεία, περισσότερος διάλογος.

Επομένως από πλευράς μας, δεν μπορούμε παρά να θεωρούμε θετικό κάθε βήμα που συμβάλλει στη διαφάνεια, χωρίς ποτέ, νομίζω, να είναι δυνατόν να πούμε ότι πλέον αγγίξαμε το ανώτατο όριο και δεν μπορούμε να προάγουμε περισσότερο την Αρχή αυτή.

Όσον αφορά το ερώτημα για το άρθρο 25, εάν στο Μητρώο Δικαιούχων Έμμεσων Πληρωμών Αναπτυξιακού Προγράμματος Δημοσίων Επενδύσεων, πρέπει να είναι ανοιχτό και να έχουν πρόσβαση οι πάντες. Θα με συγχωρήσετέ, αλλά θεωρώ ότι είναι ένα ζήτημα, αρκετά τεχνικό. Δεν πήραμε μέρος στη διαβούλευση του νομοσχεδίου και δεν γνωρίζω λεπτομέρειες για να μπορούμε να τοποθετηθούμε, ενδεχομένως με τους περιορισμούς ή και τις σκέψεις που υπάρχουν ή την προοπτική που υπάρχει όσον αφορά τη δημοσιοποίηση του Μητρώου αυτού, δηλαδή, την πρόσβαση σε αυτό το μητρώο.

Όσον αφορά το ερώτημα για την υπόθεση που είναι στο γραφείο του Ευρωπαίου Εισαγγελέα και αφορά την ανάθεση συμβάσεων σε κάποιες εταιρείες χωρίς ανταγωνιστή. Για να είμαι ειλικρινής ό,τι γνωρίζω είναι από τον τύπο και εγώ, δεν είχαμε σχετική καταγγελία, δεν έχει ζητηθεί η συνδρομή μας από τον Ευρωπαίο Εισαγγελέα. Σε κάθε περίπτωση ο τομέας τον οποίον εκπροσωπώ, δεν έχει γνώση συγκεκριμένη για το θέμα αυτό. Επομένως, δεν μπορώ να τοποθετηθώ, πλην όμως αυτό που νομίζω ότι μπορώ να πω, είναι ότι πάντα - οποτεδήποτε μας ζητηθεί η συνδρομή είτε από τον Ευρωπαϊκό Εισαγγελέα είτε από την OLAF ή από οποιαδήποτε Εισαγγελική Αρχή, στο βαθμό που αυτό το προβλέπουν και επιτρέπεται από τις διατάξεις μας, θα το πράξουμε.

Σε ότι αφορά το ερώτημα, εάν οι προβλέψεις του άρθρου 37 για τη σύγκρουση συμφερόντων, αν κρίνουμε ότι είναι ικανοποιητικές και αρκούν. Είναι προφανές κατά την άποψή μας ότι η δέσμευση από το νόμο όλων των εμπλεκόμενων στην υλοποίηση του προγράμματος, είναι πάρα πολύ σημαντική, ο νόμος είναι αυξημένης τυπικής ισχύος. Επομένως, αναμένεται και με τις κανονιστικές πράξεις που θα εκδοθούν κατ’ εξουσιοδότηση του νόμου, θα έχουμε τη ρύθμιση περισσότερων λεπτομερειών αναφορικά με τη σύγκρουση των συμφερόντων.

Βέβαια, θα ήθελα να σας πω, ότι η Εθνική Αρχή Διαφάνειας δεν περιορίζεται μόνο σε κάποια διάταξη ή στην αναζήτηση της εφαρμογής μιας πρόβλεψης και μόνο. Όπως προανέφερα, αποστολή μας είναι να εμπεδώσουμε σε όλο το προσωπικό του δημόσιου τομέα και να το ευαισθητοποιήσουμε όσον αφορά με τη σύγκρουση συμφερόντων. Πάρα πολύ συχνά, δεχόμαστε καταγγελίες για το θέμα αυτό και διενεργούμε ελέγχους. Με τις εκθέσεις ελέγχου που συντάσσουμε, επισημαίνουμε τα προβλήματα που αντιμετωπίζουμε στο ζήτημα αυτό και κάνουμε προτάσεις ή συστάσεις προκειμένου να αποφευχθούν ανάλογα φαινόμενα στο μέλλον.

Για παράδειγμα, να σας αναφέρω, ότι, σε πρόσφατο έλεγχο προτείναμε σε συγκεκριμένο φορέα, ότι, προκειμένου να επιλυθεί το ζήτημα αυτό ή εν πάση περιπτώσει να βελτιωθεί ο τρόπος αντιμετώπισης του, να ζητείται από τους εμπλεκόμενους φορείς η υποβολή υπεύθυνων δηλώσεων, οι οποίες με αυτόν τον τρόπο ενισχύουν, ενδεχομένως, την ποινική ευθύνη που θα υπάρξει σε περίπτωση μη συμμόρφωσης με την υποχρέωση αυτή.

 Τώρα, όσον αφορά το λόγο που αναφερόμαστε στους επιτόπιους ελέγχους. Θα σας πω, ότι είμαστε μια Ελεγκτική Αρχή και στο πλαίσιο των ελέγχων που διενεργούμε εντοπίζουμε κάποιες καθυστερήσεις στον έλεγχο. Εντοπίζουμε κάποιες ελλιπείς ελεγκτικές διαδικασίες είτε λόγω χρόνου είτε λόγω έλλειψης προσωπικού είτε λόγω δυσχερειών. Αυτό, λοιπόν, θεωρούμε, ότι είναι ένα ζήτημα που θα πρέπει να αντιμετωπιστεί και γι’ αυτό το λόγο νομίζουμε, ότι θα πρέπει να υπάρξει ειδική πρόβλεψη ειδικά κατά την έκδοση των κανονιστικών πράξεων, η οποία να συμπεριλαμβάνει για παράδειγμα την υποχρεωτική ένταξη των υποβαλλόμενων καταγγελιών στο πρόγραμμα επιτόπιων ελέγχων, όπως και διάφορα άλλα ζητήματα, τα οποία κατά καιρούς έχουμε εντοπίσει.

 Τώρα, σχετικά με το ερώτημα για την εγγραφή όλων των λεπτομερειών στην απόφαση ένταξης. Δεν έχει μέχρι στιγμής τύχει καταγγελία ή ζήτημα που να έχει ανακύψει για το ζήτημα αυτό. Επομένως, επειδή η αρμοδιότητά μας είναι οριζόντια, για να ασχοληθούμε πολύ επισταμένα με κάποια συγκεκριμένη δυσλειτουργία, θα πρέπει να έχει διενεργηθεί ένας σχετικός έλεγχος. Δεν έχουμε, λοιπόν, μέχρι στιγμής τουλάχιστον εμείς ασχοληθεί με το θέμα των λεπτομερειών που περιλαμβάνει η απόφαση ένταξης. Σας ευχαριστούμε που το θέσατε και θα το έχουμε υπόψη μας σε ελέγχους που θα διενεργήσουμε σχετικώς. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε κυρία Θωμαίδου. Το λόγο έχει ο κ. Βασίλειος Σιαδήμας, Πρόεδρος του Δ.Σ της Μονάδας Οργάνωσης της Διαχείρισης Αναπτυξιακών Προγραμμάτων (ΜΟΔ).

**ΒΑΣΙΛΕΙΟΣ ΣΙΑΔΗΜΑΣ (Πρόεδρος του ΔΣ της Μονάδας Οργάνωσης της Διαχείρισης Αναπτυξιακών Προγραμμάτων (ΜΟΔ):** Κύριε Πρόεδρε, επειδή τα περισσότερα ερωτήματα αφορούν τις προσλήψεις θα κοιτάξω και εγώ να τα πω συνοπτικά. Πρώτον, προφανώς και έχουμε θέμα υποστελέχωσης σε πολλές ειδικές υπηρεσίες. Να θυμίσω, ότι ο τελευταίος διαγωνισμός για να γίνουν προσλήψεις ήταν το 2005 και περίπου στατιστικά ο πληθυσμός των εργαζομένων είναι περίπου μειωμένος κατά 25%.

 Τώρα, όσον αφορά τα προσόντα αυτών των ανθρώπων είναι αρκετά εξειδικευμένα γιατί αφορούν τον σχεδιασμό, την εφαρμογή, την αξιολόγηση και τον έλεγχο των προγραμμάτων για την προγραμματική του 2021-2027. Άρα, κυρίως, μιλάμε για οικονομολόγους, μηχανικούς, νομικούς και άλλα στελέχη που μπορούν να ανταπεξέλθουν σε αυτές τις υποχρεώσεις. Προφανώς, έχει γίνει και διάγνωση αναγκών από την εταιρεία που γίνεται ανά τακτά χρονικά διαστήματα.

Τώρα, στην ερώτηση που δέχτηκα, πόσα άτομα ευελπιστούμε να έχουμε από την 2Γ, του 2022, λίστα του ΑΣΕΠ. Ευελπιστούμε να προσλάβουμε, περίπου, 70 στελέχη και τα υπόλοιπα θα τα προσλάβουμε με βάση το θεσμικό πλαίσιο που περιγράφεται στο νόμο 4914 και στο νόμο 4314 και ύστερα από σχετική υπουργική απόφαση που είναι υπό έκδοση.

Κάτι τελευταίο που ήθελα να πω σχετικά με τη συλλογική σύμβαση των εργαζομένων. Έχει ήδη συνυπογραφεί με το Σύλλογο των Εργαζομένων, έχει ήδη εγκριθεί από το Διοικητικό Συμβούλιο και από όσο γνωρίζουμε έχει γίνει εισήγηση από τη ΓΔΟΕ του Υπουργείου μας στο Γενικό Λογιστήριο και περιμένουμε τις σχετικές εγκρίσεις από το Γενικό Λογιστήριο. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε. Τον λόγο έχει η κυρία Μαυρογονάτου.

**ΑΛΕΞΑΝΔΡΑ ΜΑΥΡΟΓΟΝΑΤΟΥ (Διευθύντρια του Γραφείου Διοικητή της Ειδικής Υπηρεσίας Δίκαιης Αναπτυξιακής Μετάβασης (ΔΑΜ)):** Ευχαριστώ πολύ και πάλι για το λόγο. Τέθηκε ένα ερώτημα από δύο συναδέλφους σας σε σχέση με τους πόρους που διαχειρίζεται η Ειδική Υπηρεσία Δίκαιης Αναπτυξιακής Μετάβασης και το ύψος της πραγματικής απορρόφησης αυτών των πόρων. Θα ήθελα να ξεκινήσω λέγοντας ότι Ειδική Υπηρεσία Δίκαιης Αναπτυξιακής Μετάβασης, επί του παρόντος, έχει υπό τη διαχείρισή της το πρόγραμμα της Δίκαιης Αναπτυξιακής Μετάβασης, ένα συγχρηματοδοτούμενο πρόγραμμα του ΕΣΠΑ συνολικού προϋπολογισμού περίπου 1,63 δις.

Πρόκειται για ένα καινούργιο πρόγραμμα, το οποίο δεν λειτουργούσε, δεν υπήρχε σαν πρόγραμμα στο προηγούμενο ΕΣΠΑ. Άρα ξεκινάμε από το μηδέν, ένα πρόγραμμα το οποίο έχει ξεκινήσει από το μηδέν. Μέχρι στιγμής και σε διάστημα λιγότερο των δύο ετών που έχει εγκριθεί και έχει ενεργοποιηθεί η διαδικασία χρηματοδοτήσεων από το πρόγραμμα ΔΑΜ, η Ειδική Υπηρεσία έχει καταφέρει να εξειδικεύσει, μέσω της διαχειριστικής αρχής, το 54% αυτού του προϋπολογισμού. Έχει καταφέρει να βγάλει προσκλήσεις που αντιστοιχούν στο 47,5% του συνολικού προϋπολογισμού που διαχειρίζεται. Έχουν ενταχθεί έργα της τάξης των 338 εκατομμυρίων ευρώ, ένα ποσοστό 20,8% του συνολικού προϋπολογισμού και από αυτά τα ενταγμένα έργα μέχρι στιγμής έχουν συμβασιοποιηθεί 101 εκατομμύρια που σημαίνει ότι βρίσκονται σε πραγματική πορεία υλοποίησης και δημιουργούν δαπάνες.

Σε σχέση με τα ερωτήματα που αφορούν στη Μετάβαση ΑΕ, θα ήθελα να διευκρινίσω ότι η Μετάβαση ΑΕ είναι μια διακριτή δομή, ένας διακριτός φορέας, από την Ειδική Υπηρεσία ΔΑΜ, συνεπώς δεν θεωρώ ότι έχω την αρμοδιότητα να απαντήσω σε κάποιο από αυτά τα θέματα.

Σε σχέση τώρα με τη δεύτερη ερώτηση που αφορά στην οικονομική βιωσιμότητα των έργων και πώς αυτή εξασφαλίζεται. Γενικά ένα έργο για να είναι οικονομικά βιώσιμο θα πρέπει ο φορέας λειτουργίας να έχει την οικονομική ικανότητα να το συντηρήσει και να το λειτουργεί. Μέσα από το μητρώο, που προβλέπει το άρθρο 26 του νομοσχεδίου, εκτιμούμε ότι η δημιουργία και η σύσταση αυτού του μητρώου είναι προς την σωστή κατεύθυνση, γιατί από τα στοιχεία τα οποία θα πρέπει να αποτυπώνονται σε μία απόφαση ένταξης έργου είναι το εκτιμώμενο κόστος συντήρησης του έργου, ο προϋπολογισμός συντήρησης κατ’ έτος και η πηγή χρηματοδότησης. Αυτό το γεγονός σε συνδυασμό με το ότι στο άρθρο 29 προβλέπεται και η πενταετής αξιολόγηση του προγράμματος δημοσίων επενδύσεων θεωρούμε ότι εξασφαλίζει μία πολύ καλύτερη βιωσιμότητα των έργων που θα λάβουν χρηματοδότηση από αυτή που ισχύει αυτή τη στιγμή. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κυρία Μαυρογονάτου και ολοκληρώνουμε την σημερινή συνεδρίαση της 2ης επιτροπής με την τοποθέτηση του Αναπληρωτή Υπουργού Εθνικής Οικονομίας και Οικονομικών, κυρίου Παπαθανάση Νικόλαου.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Θα τοποθετηθώ εδώ, κύριε Πρόεδρε. Ναι, διευκρινίσεις είναι, κύριε συνάδελφε. Δεν είναι τοποθέτηση. Πήρα το λόγο. Πολύ σύντομος θα είμαι, για να πω δυο λόγια. Άλλωστε έχουμε την ευκαιρία στη συνέχεια να μιλήσουμε στην κατ’ άρθρον και με μεγαλύτερη εξειδίκευση. Να πω δυο λόγια για το σχέδιο Δίκαιης Αναπτυξιακής Μετάβασης. Το σχέδιο Δίκαιης Αναπτυξιακής Μετάβασης είναι ένα πρόγραμμα ΕΣΠΑ και, όπως είπε και η κυρία Μαυρογονάτου, είναι ένα νέο πρόγραμμα. Δεν έχει, δηλαδή, συνέχεια από ένα προηγούμενο πρόγραμμα.

Οι προγραμματικές περίοδοι, η κάθε προγραμματική περίοδος, έχει μια συγκεκριμένη ημερομηνία λήξης, θεωρητικά, όπως π.χ. η 14 - 20 έληγε το 20 και είχε το λεγόμενο ν+2 για να ολοκληρωθούν τα έργα και ν+3, γι’ αυτό και έληξε 31.12.2023, να γίνουν οι όποιες πληρωμές, εντάξεις κλπ. Η προγραμματική περίοδος 14 - 20 ήταν η προηγούμενη περίοδος από το 21 - 27 και εκεί είχαμε έργα phasing, τα οποία ήταν επιλέξιμα και είναι επιλέξιμα από το 21 – 27, έτσι ώστε μεταφέρονται, κατ’ ουσίαν, από το 14 - 20 στο 21 - 27. Γι’ αυτό θα δούμε προγράμματα και έργα του ΥΜΕΠΕΡΑΑ να περνάνε στο νέο πρόγραμμα ΠΕΚΑ με μεγάλη ευκολία, διότι είναι επιλέξιμα. Όταν, όμως, έχεις ένα νέο πρόγραμμα όπως το συγκεκριμένο πρόγραμμα ΔΑΜ, το οποίο είναι νέο πρόγραμμα, δεν έχει κανένα έργο phasing, ξεκινάς δηλαδή, κατ’ ουσίαν, από την αρχή και βλέπεις και έχεις ορίζοντα το 27 v +2, δηλαδή το 29 v +3 για αποπληρωμή, δηλαδή το 30 και μέχρι σήμερα έχουν εξειδικευθεί το 47,5%, που αυτό το ποσοστό είναι υψηλότερο από την εξειδίκευση του 21 - 27 σε πραγματικούς όρους, σε νέους όρους, κάποιος αντιλαμβάνεται ότι έχει γίνει μια μεγάλη επιτάχυνση και μια μεγάλη προσπάθεια.

Άλλωστε και ο περιφερειάρχης εδώ αναφέρθηκε σε αυτό. Είναι ένα πρόγραμμα 1,6 δισεκατομμύρια ευρώ. Ένα πρόγραμμα, το οποίο αν προσθέσει κάποιος και το ΕΠΑ το Εθνικό Πρόγραμμα Ανάπτυξης, δηλαδή το εθνικό σκέλος για τη δυτική Μακεδονία και βεβαίως για τις περιοχές της Μεγαλόπολης και τους πέριξ δήμους Οιχαλία, Τρίπολη και Γορτυνία και επιπροσθέτως την Κρήτη και το βόρειο και νότιο Αιγαίο, στο ποσοστό που τους αντιστοιχεί, θα δούμε ότι είναι ένα σχέδιο «Μάρσαλ» για τη δυτική Μακεδονία. Ένα πολύ σπουδαίο πρόγραμμα όλο αυτό. Η προσπάθεια είναι η αλλαγή του παραγωγικού μοντέλου σε μια πορεία, όπου η απολιγνιτοποίηση είχε προχωρήσει πολύ επικίνδυνα, όταν για πρώτη φορά η πολιτεία έστρεψε την προσοχή της σε αυτό το πρόβλημα και αυτό έγινε το 2019. Και επειδή έστρεψε την προσοχή του ο Πρωθυπουργός, μας δόθηκε η ευκαιρία σε εκείνο το σημείο που γινόταν η διαπραγμάτευση των νέων προγραμμάτων, της νέας προγραμματικής περιόδου, να βάλουμε και αυτό μέσα στη συζήτηση. Γιατί αν είχε κλείσει η προγραμματική περίοδος, είχαμε καθυστερήσει ένα χρόνο, δεν θα μπορούσαμε να πάρουμε ένα αυτόνομο πρόγραμμα για τη δυτική Μακεδονία.

Επομένως, αυτό είναι πάρα πολύ σημαντικό. Να κατανοήσουμε ότι η εξέλιξη του προγράμματος έχει μεγάλη αξία για την περιοχή. Τώρα, σε ένα μήνα περίπου, ίσως μέσα στον Οκτώβριο, θα έχουμε παραλάβει, αν δεν κάνω λάθος, 25.000 στρέμματα, ξεκινώντας και από την περιοχή της Μεγαλόπολης και στην Κοζάνη. Και εδώ μπαίνουμε αμέσως στη δημιουργία αυτών των χώρων, των βιοτεχνικών πάρκων, για να μπορέσουμε να δώσουμε κάτι, να εγκατασταθούν οι επιχειρήσεις. Ξέρετε, η Ελλάδα χάνει επενδύσεις, διότι αυτή τη στιγμή τα βιομηχανικά πάρκα έχουν, σχεδόν, μηδενικό χώρο. Διότι μια επιχείρηση και μια ξένη επιχείρηση που θέλει να έρθει στην Ελλάδα, αναζητά γρήγορη αδειοδότηση, να μην ταλαιπωρηθεί, να μπει μέσα σε ένα βιομηχανικό χώρο. Γι’ αυτό θα δούμε και τις αιτήσεις που έγιναν τώρα στη δυτική Μακεδονία και γενικά στις προσκλήσεις που βγάλαμε, θα δούμε εταιρείες, οι οποίες πήγαν στη βιομηχανική περιοχή της Κοζάνης, που υπάρχει κάποιος χώρος και μπόρεσαν και μπήκαν εκεί.

Τώρα δουλεύουμε στη Μεγαλόπολη για το Ψαθί, μια περιοχή που θέλουμε να την μετατρέψουμε σε βιομηχανική περιοχή και να μπορέσουμε να δώσουμε χώρο, έτσι ώστε να πάνε εταιρείες και να εγκατασταθούν. Οι εταιρείες αυτές που πάνε είναι με νέες τεχνολογίες, αναζητούν στελέχη και ταλέντα από το πανεπιστήμιο και γι’ αυτό γίνεται και μια ημερίδα στην Κοζάνη σχετικά με την συζήτηση και το ταλέντο, το οποίο απαιτείται, έτσι ώστε να προσαρμοστούν και τα προγράμματα του πανεπιστημίου στις νέες αυτές ειδικότητες.

Τώρα, σχετικά με τη ΜΟΔ, η ΜΟΔ επιτελεί ένα σημαντικό έργο. Αν πάρουμε την κίνηση από τους πίνακες του ΑΣΕΠ, μόνο θετική θα μπορούσα να την χαρακτηρίσω. Διότι κάποιος, κάνοντας ένα διαγωνισμό χωρίς να πάρει από τον πίνακα του ΑΣΕΠ, θα μπορούσε να πει «να, ο διαγωνισμός είναι έτσι και μπορεί να δημιουργεί στρεβλώσεις». Ερχόμαστε, λοιπόν και λέμε, το 50% περίπου - που δεν είναι υποχρεωτικό - να το πάρουμε από τους πίνακες του ΑΣΕΠ. Κι αυτό, διότι οι πίνακες του ΑΣΕΠ θα μας δώσουν τη δυνατότητα να το κάνουμε και πιο γρήγορα και να φέρουμε τα στελέχη μέσα, έτσι ώστε να μπορέσουμε να προσλάβουμε, γιατί όπως είπε και ο Πρόεδρος της ΜΟΔ, έχουμε μεγάλη ανάγκη από στελεχιακή στήριξη.

Να πούμε, επίσης, ότι το Αναπτυξιακό Πρόγραμμα Δημοσίων Επενδύσεων έχει το εξής χαρακτηριστικό, που είναι το πιο σημαντικό και νομίζω βγήκε και από τη συζήτηση εδώ με τους Περιφερειάρχες. Άκουσα με προσοχή και τον Περιφερειάρχη Κρήτης και της Δυτικής Μακεδονίας, οι οποίοι αναζητούν πόρους τώρα, για να μπορέσουν να τρέξουν κάποια έργα. Εμείς τι κάνουμε εδώ σε αυτό το νομό, που δεν υπήρχε πριν; Γιατί όταν γράφτηκε ένας νόμος το 1952 και έχουν περάσει 72 χρόνια, προφανώς, το κράτος δεν ήταν το ίδιο το 1952 με αυτό που είναι σήμερα. Οι ανάγκες του να συντηρήσεις τα συστήματα αυτά, δεν τα ίδια του 1952 με το 2024.

Εμείς, λοιπόν, λέμε το εξής: Ελάτε εσείς όλοι οι περιφερειάρχες και όποιος φέρνει ένα έργο και δηλώστε τι ανάγκες έχετε από συντήρηση, για να δημιουργήσουμε ένα πλαφόν και να πούμε «αυτά είναι τα ποσά που χρειάζονται για συντήρηση», που δεν τα γνωρίζουμε τώρα. Μπορεί κάποιος να γνωρίζει πόσο χρειάζεται ένα σύστημα- το είπα και στην προηγούμενη Επιτροπή – για παράδειγμα, το gov.gr, για συντηρηθεί το 2031; Δεν το ξέρει κανένας. Τώρα θα κάνουμε μια πρόβλεψη και θα το περάσουμε αυτό μέσα, έτσι ώστε να ξέρει το κράτος τις βασικές του υποχρεώσεις.

Επομένως, αυτό είναι κάτι το οποίο έλειπε, όπως, επίσης και οι μακροχρόνιες υποχρεώσεις πάνω στην εικοσαετία. Γιατί αν έχεις τη συντήρηση και τις ανάγκες της Πολιτείας, των Περιφερειών για τη δεκαετία, μπορείς να σχεδιάσεις και καλύτερα και να δεις δημοσιονομικά τι χώρος υπάρχει, για να μπορείς να χαράξεις και μια αναπτυξιακή πολιτική.

Για την ΕΑΤ, δόθηκαν οι απαντήσεις. Εκεί που υπάρχουν δημοσιονομικές διορθώσεις, υπάρχει ένα τεχνικό κώλυμα. Η ΕΑΤ δεν παίρνει αμοιβές, επομένως, είναι καθαρά ένα τεχνικό ζήτημα, το οποίο λύνεται ούτως ή άλλως, απλά, για να μην υπάρχει χρονοκαθυστέρηση και να τρέχουν τα προγράμματα. Γιατί η ΕΑΤ τι κάνει;. Η ΕΑΤ, κατ’ ουσίαν, καλεί το τραπεζικό σύστημα, όπως τώρα στην περίπτωση του «Σπίτι μου 2» και λέει : «Δεν με ενδιαφέρει τι επιτόκια δίνετε έξω εσείς, φέρτε σε μένα το επιτόκιο το οποίο θα δώσετε στον Έλληνα πολίτη για το σπίτι του» και εκεί πετυχαίνουμε επιτόκια χαμηλότερα από αυτά τα οποία θα έπαιρνε κάποιος όταν έβγαινε έξω στην αγορά για να αγοράσει ένα σπίτι. Άρα, τι κάνει; Κάνει μια διαχείριση και είναι ο θεσμικός εθνικός φορέας για να μπορεί να διαχειρίζεται τους πόρους και να μπορεί να τρέχει όλα αυτά τα προγράμματα.

Για τα ΑμεΑ, νομίζω ότι υπάρχουν - και θα τις δείτε - και σχετικές προβλέψεις στην ΑΣυΡ. Επομένως, αναφέρεται μέσα και μάλιστα, είχαμε πάρει και τα σχόλια και από την ΕΣΑμεΑ γι’ αυτό. Επομένως, θα βρείτε την αναφορά στη σχετική ΑΣυΡ.

Τώρα, για τον κ. Αρναουτάκη ο οποίος λέει, ότι θα μειώνει τους πόρους του ΑΠΔΕ. Δεν θα μειώνει τους πόρους του ΑΠΔΕ. Επαναλαμβάνω, θα δημιουργεί τη βάση για να ξέρει τι έχει και να μπορεί να σχεδιάζει και να μην του λείπουν πόροι για να συντηρήσει τα έργα του.

Τώρα για το άρθρο 17, ως προς τις αυτοδίκαιες ανακλήσεις των κατανομών, που δεν εκτελούνται εντός τετράμηνου, αυτό που επιδιώκουμε είναι η αποφυγή ύπαρξης λιμναζόντων πόρων, έτσι ώστε, να μπορέσουμε το ΑΠΔΕ να εκτελείται ορθά και να είναι αποτελεσματικότερο κάθε έτος.

Ξέρετε, εδώ δε θέλουμε να είναι κολλημένα έργα για πάντα, διότι, υπάρχουν συγκεκριμένοι πόροι και η κοινωνία, οι συμπολίτες μας και η οικονομία χρειάζεται τα έργα να μπαίνουν γρήγορα μέσα στην στη λειτουργία και στην οικονομία και να παρέχουν αυτά που πρέπει να παρέχουν στους συμπολίτες μας.

Επομένως, είναι πολύ σημαντικό να γίνεται ξεκαθάρισμα. Όποιο έργο δε μπορεί να προχωρήσει θα πηγαίνει στην άκρη και θα μπαίνει άλλο έργο μέσα έτσι ώστε να τρέχουν τα προγράμματα και να μην σταματά η πρόοδος εκεί που πρέπει να υπάρχει και βεβαίως, η εκτέλεση των έργων.

Για αυστηρότερο προγραμματισμό, ο κ. Κόλλιας αναφέρθηκε για την εκκαθάριση. Πάλι στο ίδιο πνεύμα είναι και εδώ έχουμε την πρόταση για αυστηρότερο προγραμματισμό στην επανένταξη των έργων. Είναι πολύ σημαντικό, επίσης, ότι κάθε έργο που θα έρχεται θα έχει και τον προγραμματισμό του, έτσι ώστε να γνωρίζουμε τι ακριβώς απαιτήσεις έχει και να μπορεί να έχουμε και μια καλύτερη οπτική ακριβώς των υποχρεώσεων του κράτους.

Γίνεται μια συζήτηση για το πότε ταυτίζεται η υποχρέωση του κράτους με την ταμειακή δυνατότητα του κράτους και έρχεται και αυτός εδώ ο νόμος και λύνει αυτό και λέει ότι άμεσα από την πρώτη του έτους ότι ακριβώς υποχρεώσεις θα είναι διαθέσιμες χωρίς καμία γραφειοκρατική περαιτέρω διατύπωση. Δηλαδή, γινόταν ένα πίσω - μπρος Σεπτέμβριο και μετά Απρίλιο και μετά δίνονταν προκαταβολές και δεν υπήρχε σαφής αποτύπωση των ποσών στα έργα που πηγαίνουν και ερχόμαστε και λέμε ότι τα έργα είναι δεδομένα, τα ποσά θα πάνε στα έργα αυτά. Ευχαριστώ πολύ. θα συνεχίσω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κ. Υπουργέ. Να ευχαριστήσω για τη σημερινή τους παρουσία είτε με φυσική παρουσία είτε μέσω Webex τους εκπροσώπους των φορέων.

Με την τοποθέτηση του κ. Υπουργού ολοκληρώθηκε η δεύτερη συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Μάριος Σαλμάς, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Όλγα Γεροβασίλη, Χρήστος Γιαννούλης, Γεώργιος Καραμέρος, Βασίλειος Κόκκαλης, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Ιωάννης Σαρακιώτης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Χριστίνα Σταρακά, Μαρία Κομνηνάκα, Διαμάντω Μανωλάκου, Ιωάννης Δελής, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Θεανώ Φωτίου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Ιωάννης Κόντης, Αθανάσιος Χαλκιάς και Ελευθέριος Αυγενάκης.

Τέλος και περί ώρα 14.25΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**